title: FS L’Audacieux (1931)

text: Alus siirtyi syyskuussa 1940 viirikkönsä suojatessa 4. risteilijälaivuetta Dakariin, jossa se oli liittoutuneiden yrittäessä vallata sataman 23. syyskuuta. Alus vaurioitui pahoin "HMAS Australian" tykkitulessa. Alus syttyi tuleen ja se jouduttiin ajamaan maihin. Aluksen hylky hinattiin Bizerteen, jossa sen korjaustyöt aloitettiin. Alus vauriotui telakalla liittoutuneiden ilmahyökkäyksessä 7. toukokuuta 1943.


title: FS Le Triomphant (1934)

text: Le Triomphant oli Ranskan laivaston 1936 valmistunut Fantasque-luokan hävittäjä, joka palveli toisessa maailmansodassa.


title: FS Le Triomphant (1934)

text: Alus tilattiin 7. toukokuuta 1931 Ateliers et Chantiers de Francelta Dunkerquesta. Sen köli laskettiin vielä samana vuonna 28. elokuuta ja alus laskettiin vesille 16. huhtikuuta 1934. Alus valmistui 26. toukokuuta 1936.


title: FS Le Triomphant (1934)

text: Alus poistettiin laivastoluettelosta joulukuussa 1954. Se kuitenkin oli neljä vuotta myöhemmin edelleen Malagassa.


title: FS Mogador (1937)

text: Mogador oli Ranskan laivaston 1935 valmistunut Mogador-luokan hävittäjä, joka palveli toisessa maailmansodassa.


title: FS Mogador (1937)

text: Alus tilattiin Lorientin laivastontelakalta. Sen köli laskettiin 28. joulukuuta 1934 ja alus valmistui 9. kesäkuuta 1937. Alus valmistui 8. huhtikuu 1939.


title: FS Mogador (1937)

text:
"Mogador" liitettiin palvelukseen otettaessa 6. hävittäjäviirikköön, joka yhdessä 8. ja 10. viirikön kanssa muodosti Brestiin sijoitetun Force de Raidin 2. kevyen laivueen. Alus operoi talven 1939-1940 viirikkönsä mukana Atlantilla etsien Saksan laivaston saarronmurtajia. Ranskan antauduttua alus siirtyi heinäkuussa 1940 Mers-el-Kebiriin, jossa se oli Britannian kuninkaallisen laivaston hyökätessä satamaan.
Alukseen osui takakannelle 15 tuuman kranaatti, joka räjäytti sen syvyyspommit. Tulipalosta ja pahoista vaurioista huolimatta alus ei uponnut. Tunteja myöhemmin tulipalo oli sammutettu ja alus hinattu takaisin satamaan. Tilapäiskorjausten jälkeen alus hinattiin Touloniin telakalle. Vaurioita korjattaessa aluksen X-torni korvattiin kahdella kaksiputkisella 37 millimetrin Mk1933 -ilmatorjuntatykillä ja sen lisäksi kaksi Mk 1927 37 millimetrin tykkiä korvattiin vastaavilla kaksiputkisilla.


title: FS Mogador (1937)

text: Alus oli juuri palannut palvelukseen, kun sen miehistö upotti aluksensa 27. marraskuuta 1942 Toulonin satama-altaaseen. Alus nostettiin 5. huhtikuuta 1943, mutta sitä ei palautettu palvelukseen.


title: FS Volta (1936)

text: Volta oli Ranskan laivaston 1939 valmistunut Mogador-luokan hävittäjä, joka palveli toisessa maailmansodassa.


title: FS Volta (1936)

text: Alus tilattiin Ateliers et Chantiers de Bretagnelta Nantesista. Sen köli laskettiin 24. joulukuuta 1934 ja alus laskettiin vesille 26. marraskuuta 1936. Alus valmistui 6. maaliskuuta 1939.


title: FS Volta (1936)

text: "Volta" liitettiin palvelukseen otettaessa 6. hävittäjäviirikköön, joka yhdessä 8. ja 10. viirikön kanssa muodosti Brestiin sijoitetun Force de Raidin 2. kevyen laivueen. Alus operoi talven 1939-1940 viirikkönsä mukana Atlantilla etsien Saksan laivaston saarronmurtajia. Ranskan antauduttua alus siirtyi heinäkuussa 1940 Mers-el-Kebiriin, jossa se oli Britannian kuninkaallisen laivaston hyökätessä satamaan.


title: FS Volta (1936)

text: Alus välttyi osumilta ja se liittyi "Strasbourgin" suojaksi saattaen taistelulaivan Touloniin. Aluksen miehistö upotti aluksensa 27. marraskuuta 1942 Toulonin satamaan. Se nostettiin 20. toukokuuta 1943, mutta alusta ei palautettu palvelukseen.


title: La Combattante (1942)

text: La Combattante oli toisessa maailmansodassa Vapaan Ranskan laivaston palveluksessa ollut Britannian kuninkaallisen laivaston Hunt-luokan saattuehävittäjä "HMS Haldon".


title: La Combattante (1942)

text: Alus tilattiin 28. heinäkuuta 1940 Fairfield Shipbuilding and Engineering Companylta Govanista osana vuoden 1940 hätäohjelmaa (). Sen köli laskettiin 16. tammikuuta 1941 tilausnumerolla 1695. Alus vaurioitui maaliskuussa Glasgowiin tehdyssä ilmahyökkäyksessä, jolloin sen vesillelasku viivästyi. Alus laskettiin vesille 27. huhtikuuta 1942 nimellä "HMS Haydon". Se siirrettiin 1. joulukuuta 1942 Vapaan Ranskan laivaston hallintaan, ja se otettiin 15. joulukuuta palvelukseen nimettynä "La Combattanteksi". Alus valmistui 30. joulukuuta 1942.


title: La Combattante (1942)

text: "La Combattante" läpäisi vastaanottotestit, jonka jälkeen se siirtyi Tobermoryyn aloittaen koulutuksen 13. tammikuuta 1943. Alus siirrettiin 12. helmikuuta Scapa Flowhun päättämään koulutuksensa. Se aloitti seuraavana päivänä koulutuksensa Kotilaivaston hävittäjäosastossa, mikä päättyi 23. maaliskuuta.


title: La Combattante (1942)

text: Heti koulutuksen päätyttyä alus lähti Irlanninmeren kautta Portsmouthiin. Se liittyi 26. maaliskuuta Milford Havenissa rannikkosaattueeseen, josta se erkani jatkaen matkaansa Portsmouthiin sijoitettuun 1. hävittäjälaivueeseen. Laivueen mukana alus suojasi saattueita ja partioi Kanaalin alueella. Alus joutui 7. lokakuuta partomatkalla Le Havre/Cap Barfleurin rannikkopatterien tuleen ja 26. huhtikuuta 1944 alus torjui E-veneiden hyökkäyksen upottaen "S147":n.


title: La Combattante (1942)

text: "La Combattante" määrättiin osaksi Normandian maihinnousun itäisen osaston Force J:tä sekä tulitukiosasto Group E:tä, jolle oli määrätty maalipisteet Beny-sur-Merin alueelta. Alus partioi 12. toukokuuta "HMS Steynerin" kanssa Kanaalin alueella, jolloin alukset kohtasivat Boulognesta lähteneet E-veneet. Seuranneessa taistelussa E-vene "S141" tuhoutui ja toinen E-vene vaurioitui.


title: La Combattante (1942)

text: Alus suojasi 5. kesäkuuta "HMS Stevenstonen" ja "HMS Venuksen" kanssa saattueen J9 Junorannlle. Saattueeseen kuuluivat fregatti "HMS Lawford", kymmenen LST:tä, viisi moottoritykkivenettä ja kolme Yhdysvaltain rannikkovartioston kutteria. Seuraavana päivänä "La Combattante" tulitti rannikkopuolustuksen tuliasemia. Operaatiosta vapauduttuaan alus lähti Portsmouthiin palaten saattuepalvelukseen.


title: La Combattante (1942)

text: Alus kuljetti 12. kesäkuuta kenraali de Gaullen tutustumaan sillanpäähän. Se suojasi Noren alaisuudessa saattueita tammikuussa 1945. Se osui miinaan 23. helmikuuta Humberin suistossa lähellä East Dudgeonin poijua. Alus upposi nopeasti, jolloin "HMS MTB 76" ja "HMS MTB 770" pelastivat 118 eloonjäänyttä. Aluksen mukana sai surmansa 67 merimiestä.


title: Olof Östergren

text: Karl "Olof" Östergren (17. helmikuuta 1874 Gävle, Ruotsi - 14. lokakuuta 1963), oli ruotsalainen kielitieteilijä, erityisesti stilistiikan alalla, ja Uppsalan yliopiston dosentti, joka sai professorin arvonimen 1936. Hänet tunnetaan laatimastaan mahtavasta kymmenosaisesta ruotsin kielen sanakirjasta "Nusvensk ordbok" (1915–1972). Östergren on kirjoittanut myös kirjasen "Våra vanligaste främmande ord", joka ilmestyi alkujaan 1907 ja josta on otettu sittemmin useita painoksia.


title: Olof Östergren

text: Östergrenin oma yli 365 000 niteen kirjasto oli aikoinaan Pohjoismaiden suurin yksityiskirjasto. Suuri osa siitä koostui nykykaunokirjallisuudesta, jota hän hyödynsi sanakirjanteossa. Kirjasto sijaitsi hänen yksityisasunnossaan Uppsalassa. Kempen säätiö osti koko kirjaston ja lahjoitti sen Uumajan yliopistolle.


title: Olof Östergren

text: Uumajan yliopiston kirjastossa on erikoiskokoelma, joka sisältää noin 25 000 Östergrenille kuulunutta teosta. Kokoelman pääpaino on kielitieteessä, mutta se sisältää teoksia myös muilta aloilta, niin ruotsalaisia kuin ulkomaisiakin. Kokoelman tuoreimmat teokset ovat vuodelta 1956. Siihen kuuluu käsin kirjoitettu aakkosellinen luettelo, joka on digitalisoitu.


title: Olof Östergren

text: Olof Östergren on haudattu Uppsalan vanhalle hautausmaalle.


title: Edvin Wahlstén

text: Edvin Gregorius Wahlstén (2. maaliskuuta 1872 Turku – 15. joulukuuta 1945 Turku) oli suomalainen toimittaja, asianajaja ja sosialidemokraattien kansanedustaja.


title: Edvin Wahlstén

text: Wahlsténin vanhemmat olivat räätäli August Wahlstén ja Eva Maria Henrikintytär. Hän pääsi ylioppilaaksi 1893 Turun ruotsalaisesta klassillisesta lyseosta ja opiskeli Helsingin yliopistossa suorittaen ylemmän hallintotutkinnon 1899. Wahlstén oli Åland-lehdessä toimittajana 1897–1898 ja päätoimittajana 1898 sekä Åbo Underrättelser-lehden avustajana ja Turun Lehden toimittajana 1901–1906. Hän toimi Turun ja Porin läänin lääninhallituksen arkistonhoitajana 1903–1917 mutta oli sortovuosina poliittisista syistä (kiellettyjen kirjojen levittäminen) erotettuna 1903–1906. Myöhemmin hän oli Sosialisti-lehden toimittajana 1919–1925 ja päätoimittajana 1924–1925 sekä asianajajana Turussa vuodesta 1923 alkaen. Wahlstén sai kunnallisneuvoksen arvon 1937.


title: Edvin Wahlstén

text: Wahlstén oli mukana Turun VPK:n toiminnassa ja oli myös n isännöitsijänä. Hän oli Turun vakinaisen palokunnan asioita hoitaneen palotoimikunnan jäsen 1903–1918 ja 1922–1924 sekä palolautakunnan jäsen vuodesta 1937. Wahlstén oli Turun Työväen Säästöpankin asiamiehenä vuodesta 1914 ja pankin hallituksen puheenjohtajana 1914–1919 ja 1921–1945.


title: Edvin Wahlstén

text: Wahlstén oli kansanedustajana 1926–1927 edustaen Turun läänin eteläistä vaalipiiriä. Hän tuli eduskuntaan lokakuussa 1926 kuolleen Valentin Annalan tilalle. Wahlstén toimi lisäksi Turun kaupunginvaltuuston varapuheenjohtajana ja hän oli Turun kaupunginhallituksen jäsen.


title: Edvin Wahlstén

text: Edvin Wahlstén oli naimisissa vuodesta 1903 Hilja Edit Rosténin kanssa.


title: Waldemar Karhumäki

text: David Waldemar Karhumäki (20. huhtikuuta 1880 Multia – 8. huhtikuuta 1945 Helsingin pitäjä) oli suomalainen vakuutustarkastaja ja lastenkirjailija.


title: Waldemar Karhumäki

text:
Nimimerkillä "W. K.":
Omalla nimellä:


title: Lydia Blåfield

text: Aina Lydia Blåfield, os. "Nordström" (2. syyskuuta 1871 Jämsä – 18. joulukuuta 1949 Mänttä) oli suomalainen näytelmäkirjailija joka käytti kirjailijanimeä Aini Sinikka.


title: Lydia Blåfield

text: Lydia Blåfield oli naimisissa vuodesta 1896 asemapäällikkö Hugo Richard Blåfieldin (1872–1951) kanssa. Heillä oli viisi lasta joista tunnetuin oli näyttelijä Heidi Blåfield.


title: Lydia Blåfield

text: Nimimerkillä "Aini Sinikka ":


title: Nahkuri

text: Nahkuri on nahankäsittelyn perinteinen käsityöammatti. Nahkurin työn eri vaiheiden kautta tulee nyljetystä raakanahasta "nahas" ja lopuksi eri tavoin viimeistelty nahka, jota käytetään esimerkiksi jalkineiden ja muiden nahkatuotteiden valmistukseen.


title: Nahkuri

text:
Ammattimainen nahkuri työskentelee nahkurinverstaassa, jossa on työkalujen ohella tarvittavia säilytystiloja ja rakennelmia, kuten liotusastioita ja nahkojen kuivaamiseen käytetyt nahkurin orret.
Nahkurintyö oli perinteinen ammattikunnassa tekijältä toiselle välittyvä ammatti. Kuitenkin 1900-luvun alkupuolelta on Suomesta olemassa myös nahkurin käsikirjoja, joita on nyttemin käytetty nahkurin ammattityön tutkimuksessa.


title: Nahkuri

text: Teollisen mittakaavan tuotannon kehittyminen vähensi myös perinteisten nahkurinverstaiden määrää. Suomessa työskenteli 670 nahkuria vuonna 1923. Suomen nahkurit järjestäytyivät noin 200:n yrityksen voimin Suomen nahkurien yhdistykseksi Hämeenlinnan Aulangolla 1940.


title: Vaškin piiri

text: Vaškin piiri () on kunnallishallintoalue Vologdan alueella Venäjällä. Vuonna 1927 perustetun piirin pinta-ala on 2 900 neliökilometriä. Asukkaita on 9 100 henkeä (vuonna 2010).


title: Vaškin piiri

text: Vaškin piiri sijaitsee Vologdan alueen luoteisosassa Valkeajärven pohjois- ja itärannalla. Se rajoittuu pohjoisessa Vytegran, idässä Kirillovin ja lounaassa Belozerskin piireihin. Valkeajärveen laskevia jokia ovat Kovža ja Kema. Kovžajokea pitkin kulkee Volgan–Itämeren vesitie. Piirin luoteisosassa on Melgunovskaja datšan maisemansuojelualue ja Piksimovon kylän luona Družinnojen karstijärvi.


title: Vaškin piiri

text: Piiri on saanut nimensä Valkeajärven rannalla sijaitsevasta Vaškin kylästä. Vuonna 1938 piirikeskus siirrettiin Lipin Borin kylään. Vuonna 1959 piiriin liitettiin osa lakkautetuista Kovžan ja Šolan piireistä. Vuosina 1962–1965 alue kuului Belozerskin piiriin.


title: Vaškin piiri

text: Nykyään Vaškin piiriin kuuluu kymmenen maalaiskuntaa: Andrejevskaja, Ivanovskoje, Kisnema (keskuspaikka Troitskoje), Konjovo (Novokemski), Lipin Bor, Piksimovo, Pokrovskoje, Poretšje (Bonga), Roksomskoje (Parfenovo) ja Vasiljevskaja. Puolet asukkaista asuu Lipin Borin piirikeskuksessa. Muita suurempia asutuskeskuksia ovat Novokemski, Pervomaiski ja Bonga.


title: Vaškin piiri

text: Lipin Borin kautta kulkee Vologdan, Vytegran ja Karhumäen välinen maantie. Talous perustuu metsä- ja elintarviketeollisuuteen, sähköntuotantoon ja maatalouteen. Lisäksi harjoitetaan kalastusta. Maatalous on keskittynyt maidon ja lihan tuotantoon. Matkailua pyritään kehittämään virkistyskalastuksen pohjalta.


title: Vaškin piiri

text: Piirissä on kolme alakoulua, viisi peruskoulua, kolme keskikoulua ja kolme lasten harrastuskeskusta. Kulttuurilaitoksia ovat musiikkikoulu, piirin kulttuuritalo, kirjastolaitos, käsityökeskus, kylien kerhotalot ja kotiseutumuseo. Nähtävyyksiin kuuluvat muinaiset asuinpaikat, Belozeron kaupungin ensimmäinen sijaintipaikka Kisnema Troitskojen kylässä sekä Uhtoman kylän kirkot.


title: Lipin Bor

text: Lipin Bor () on kylä ja Vaškin piirin hallinnollinen keskus Vologdan alueella Venäjällä. Se sijaitsee Valkeajärven koillisrannalla 180 kilometriä Vologdasta luoteeseen. Asukkaita on 3 800 henkeä (vuonna 2002).


title: Lipin Bor

text: Kylässä toimii puunjalostus- ja elintarviketeollisuutta. Palveluihin kuuluvat keskikoulu, musiikkikoulu, kaksi kirjastoa ja kulttuuritalo.


title: August Verner Jaakkola

text: August Verner Jaakkola (6. tammikuuta 1887 Tarvasjoki – 5. kesäkuuta 1954 Piikkiö) oli suomalainen rovasti ja runoilija.


title: August Verner Jaakkola

text: Jaakkola toimi Piikkiön kirkkoherrana yli 30 vuotta. Hän on sanoittanut virsikirjan virren 319 "Sä kuljet seurassa Jeesuksen" ja hänen sanoittamiaan lauluja on lisäksi yhdeksän kappaletta evankelisen herätysliikkeen Siionin kannel-laulukirjassa.


title: Kema

text: Kema () on Volgan vesistöön kuuluva joki Vologdan alueella Venäjällä. Sen pituus on 150 kilometriä ja valuma-alueen laajuus 4 480 neliökilometriä.


title: Kema

text: Joki saa alkunsa Kemskojejärvestä ja laskee Valkeajärveen. Suurimmat sivujoet ovat Indomanka ja Korba. Keman varrella sijaitsevat Bongan, Pokrovskojen ja Novokemskin kuntakeskukset.


title: Karvoni

text: Karvoni (CHO) on terpeeneihin kuuluva syklinen ketoni. Karvonia esiintyy lukuisissa kasvien eteerisissä öljyissä.


title: Karvoni

text: Karvoni on optisesti aktiivinen yhdiste, joka esiintyy luonnossa niin puhtaina enantiomeereinä kuin raseemisena seoksena. S(+)-karvoni eli d-karvoni (CAS 2244-16-8) on yksi pääkomponenteista kuminan ja tillin siementen eteerisissä öljyissä. Kuminan eteeriset öljyt koostuvat jopa 50–75 % karvonista. R(-)-karvoni eli l-karvoni (CAS 6485-40-1) on piparmintun, ja muiden minttujen suvun ("Mentha") kasvien, eteerisissä öljyissä vallitseva enantiomeeri, jota on öljyissä 55–75 %. Raseemisena seoksena karvonia esiintyy muun muassa laventelin ja inkivääriruohon öljyissä.


title: Karvoni

text: Karvonin isomeerit ovat tyypillinen esimerkki enantiomeerien tuoksujen eroista: S-karvoni muistuttaa tuoksultaan tilliä ja kuminaa, R-karvoni piparminttua. Ihminen aistii R-karvonin tuoksun pienemmistä pitoisuuksista kuin isomeerinsa tuoksun. Isomeerit voidaan muuntaa toisikseen epoksidoinnin pelkistyksen ja hapetuksen avulla. Karvoni on öljymäistä nestettä, joka liukenee vain vähäisissä määrin veteen.


title: Karvoni

text: Nykyään karvonia tuotetaan synteettisesti, mutta aikaisemmin isomeereja tuotettiin tislaamalla kumina- tai piparminttuöljyä. S(+)-karvonin synteettisen valmistuksen lähtöaineena on (-)-limoneeni ja R(-)-karvonia tuotetaan (+)-limoneenista. Limoneenin syklohekseenirenkaan kaksoissidos reagoi nitrosyylikloridin kanssa ja muodostaa välituotteena limoneeninitrosokloridia. Tämä muodostaa emäskäsittelyn seurauksena karvonioksiimin, joka reagoi hapon kanssa karvoniksi. Karvonin valmistukseen on kehitetty myös bioteknisiä menetelmiä.


title: Karvoni

text: Karvonin enantiomeereistä on R(-)-karvoni tuotetumpi ja käytetympi. Sitä käytetään muun muassa hammastahnoissa ja suuvesissä tuomaan piparmintun makua. Sitä voidaan lisätä aromiksi myös ruokiin ja juomiin. Karvonista voidaan syntetisoida myös muita yhdisteitä, esimerkiksi terpeenejä. Katalyyttinen vedytys johtaa niin ikään aromiaineina käytettäviin karveoliin tai dihydrokarvoniin. Käsiteltäessä yhdistettä vahvoilla hapoilla se isomeroituu karvakroliksi. (-)-Karvoni on yksi pikrotoksiinin synteesin lähtöaineista.


title: Karvoni

text: Karvonin on havaittu estävän perunoiden itämistä. Erityisesti tehokas on (+)-enantiomeeri, joka on jopa tehokkaampi kuin tarkoitukseen yleisesti käytetyt profaami (isopropyylifenyylikarbamaatti) ja klooriprofaami (isopropyyli-3-kloorifenyylikarbamaatti). Karvoni estää myös eräiden sienien, homeiden ja hiivojen, kuten "Aspergillus niger" ja "Candida albicans", kasvua.


title: FS Bourrasque (1925)

text: Bourrasque oli Ranskan laivaston 1925 vesille laskettu Bourrasque-luokan hävittäjä, joka palveli toisessa maailmansodassa.


title: FS Bourrasque (1925)

text: Alus tilattiin Atelier et Chantiers de Francelta Dunkerquesta, missä köli laskettiin 12. marraskuuta 1923. Alus laskettiin vesille 5. elokuuta 1925 ja liitettiin laivastoon 23. syyskuuta 1926.


title: FS Bourrasque (1925)

text: Toisen maailmansodan alkaessa alus palveli Brestiin sijoitetussa Ranskan laivaston 4. hävittäjäviirikössä, jonka muut alukset olivat "Ouragan" ja "Orage".


title: FS Bourrasque (1925)

text: Alus tuhoutui osuttuaan 30. toukokuuta 1940 miinaan Nieuportin edustalla operaatio Dynamon kolmantena päivänä ja jouduttuaan sen jälkeen ilmahyökkäykseen.


title: FS Orage (1925)

text: Orage oli Ranskan laivaston 1925 vesille laskettu Bourrasque-luokan hävittäjä, joka palveli toisessa maailmansodassa.


title: FS Orage (1925)

text: Alus tilattiin Chantiers Navals Français'lta Caenista. Sen köli laskettiin 20. elokuuta 1923 ja alus laskettiin vesille 30. elokuuta 1924. Alus otettiin palvelukseen 1. joulukuuta 1926.


title: FS Orage (1925)

text: Toisen maailmansodan alkaessa alus palveli Brestiin sijoitetussa Ranskan laivaston 4. hävittäjäviirikössä, jonka muut alukset olivat "Ouragan" ja "Bourrasque".


title: FS Orage (1925)

text: Alus tuki Boulognen evakuointia Ranskan merivoimien hävittäjäosaston mukana, kun se joutui 23. toukokuuta 1940 tuhoisaan ilmahyökkäykseen.


title: Red (vuoden 2010 elokuva)

text: Red on vuonna 2010 ensi-iltansa saanut toimintakomedia, joka perustuu vuosina 2003–2004 ilmestyneisiin samannimisiin sarjakuviin. Elokuvan pääosia esittävät Bruce Willis, Mary-Louise Parker, Morgan Freeman, John Malkovich, Helen Mirren, Karl Urban ja Julian McMahon. Elokuvan on ohjannut Robert Schwentke. Elokuvan jatko-osa "Red 2" sai ensi-iltansa vuonna 2013.


title: Vis I

text: Vis I () on Pohjois-Venäjältä löytynyt kivikautinen kohde, joka ajoitetaan 7300-5800 eaa. eli mesoliittiselle kaudelle. Se sijaitsee Simba- ja Vis-jokien yhtymäkohdassa Sindor-järven lähellä muinaisessa saaressa. Seutu kuuluu Vychegda-joen laaksoon, joka laskee Vienanjoen kautta Vienanmereen.


title: Vis I

text: Kohteesta on löydetty runsaasti puuesineitä, jotka on ilmeisesti heitetty rantaveteen tai suohon ja jotka peittyivät nopeasti virtaavan veden tuomaan pohjalietteeseen ja hiekkaan. Puuaines lahoaa nopeasti eivätkä näin vanhat esineet tavallisesti säily mesoliittiselta kaudelta nykypäivään asti. Myös kiviesineitä on kohteesta Vis I löytynyt, mutta ei luuesineitä, liesiä tai asumuksien pohjia. Kyseessä saattaa silti olla asuinpaikka tai väliaikainen leiri, koska toimintaa on ollut runsaasti ja sitä on kestänyt ainakin 400 vuotta. Esineistö muistuttaa eniten Yavron'gan kohteen esinelöytöjä.


title: Vis I

text: Puuesineiden runsaus olisi mahdollistanut kattavat radiohiiliajoitukset, mutta 1960-luvulla se oli kallista. Siksi tyydyttiin viiteen ajoitukseen turvekerrosten eri syvyyksiltä ja tuloksia tuettiin siitepölyanalyysillä.


title: Vis I

text: Ensimmäiset löydöt alkoivat turvekerroksesta, joka ajoitettiin 7090±80 BP. Aluetta kaivettaessa todettiin yhtäläisyyksiä esineiden ominaisuuksissa, jonka takia kerrokset jaoteltiin niiden ominaisuuksien mukaan. Pohjalla on kerros, jossa 40 % esineistä oli lehtipuuta. Keskimmäisessä kerroksessa oli lehtipuuta enää viisi prosenttia. Ylimmässä löytökerroksessa ei havaittu lehtipuuesineitä ollenkaan. Lehtipuiden siitepölyä esiintyi eniten pohjimmaisessa kerroksessa, jonka jälkeen sitä oli vähemmän samalla kun kuusen siitepölyn määrä alkaa kasvaa.


title: Vis I

text: Siitepölytutkimus ja radiohiiliajoitukset viittaavat siihen, että asuinpaikan käyttö alkoi preboreaalisen kauden jälkeen, jossa lehtipuut ja mänty olivat metsän valtalajeja. Lehtipuuesineet olivat vallitsevia pohjakerroksen esinelöydöissä. Keskimmäisen löytökerroksen aikana metsä oli jo kosteamman ilmaston takia kuusettumassa samalla kun lehtipuut vähenivät. Tämä heijastui myös esineiden valmistusmateriaaleihin. Ylimpään kerrokseen jäi vain havupuiden esineistöä. Hieman tämän jälkeen asuinpaikka hylättiin. Syy saattoi olla alueen soistuminen, joka oli alkanut pian asuinpaikalle tultua.


title: Vis I

text: Ylimmän- ja keskimmäisen löytökerroksen vaihtuminen ajoitettiin 7150±60 BP ja 7820±80 BP. Kahden alimman kerroksen vaihtuminen ajoitettiin 8080±90 BP ja 7090±70 BP. Alimmassa kerroksessa on turpeen alla myös joen tuoma hiekkakerros, jossa oli esineitä jopa 30 cm syvyydessä. Hiekkakerroksen esineiden ajoitusta ei suoritettu, joten asumisen alkamisajankohta jää arvoitukseksi. Se sijoittuu kuitenkin samaan lehtipuuvaltaiseen kauteen kuin muuta pohjimmaisen löytökerroksen esineet.


title: Vis I

text: Kalibroituina mitatut ajoitukset antavat asuinpaikan iäksi Burovin taulukon mukaan 7300-5800 eaa., jos hiekkaan hautautuneiden esineiden takia viimeisiin ajoituksiin lisätään vielä 2–300 vuotta. Turvekerrosten erilaiset ajoitusten käsittelyä Burov ei julkaise.


title: Vis I

text: Kohdetta tutkittiin Grigoriy M. Burovin johdolla vuosina 1960–1967. Vis-joen meanderoituneiden joenuomien välissä sijaitsee kaarenmuotoinen muinaisranta, joka on noin 150 metriä pitkä ja 20 metriä leveä. Muinaisranta on nykyään turpeen peitossa ja seutu on nummea. Kohteen ympäriltä avattiin 575 m² alue, josta poistettiin keskimäärin metrin verran turvetta, jolloin hiekkainen joenpohja paljastui. Turpeesta ja joen hiekan joukosta löydettiin vielä pois heitettyjä esineitä.


title: Vis I

text: Muita saman aikakauden asuinpaikkoja, jossa esineistö muistuttaa Vis I:stä havaittua, löytyvät Veretjen kulttuurin alueen pohjoispuolelta Viena- ja Vytsegda-jokien varrelta. Kohteet Vis I ja Yavronga ovat Vytsegda-joen laaksossa kuten myös neljä mikroliittistä asuinpaikkaa Kuryador, Pezmog I, Uyarnovo ja Kuzvomyn. Kohteet Vondonga I ja Filichaevskaya sijaitsevat Vienanjoen alajuoksulla pohjoisessa.


title: Vis I

text: Lähistöllä on myös rautakautinen Vanvizdinon kulttuurin asuinpaikka Vis II, jossa asuttiin rautakaudella 400-600 jaa. Sille aikakaudelle voidaan mahdollisesti sijoittaa löydetty puinen rysä ja pienet keramiikkapalaset.


title: Vis I

text: Kiviesineitä löytyi kahdesta alimmaisesta turvekerroksisesta ja joen pohjahiekasta. Yhdessä hiotussa kiviesineessä oli koristeluna lyhyitä viivoja sekä siksak-kuvioita. Kahdessa jäätuurassa on myös viivakuviointia.


title: Vis I

text: Löytöaineistoon kuului kivi- ja puuesineitä, josta seuraavassa on lyhyt yhteenveto. Suomessa asuinpaikoilta ei löydy puuesineitä kuin poikkeustapauksissa, joten kuva mesoliittisesta puutyötekniikasta jää meillä vajaaksi.


title: Vis I

text: Vis I:n esineet jaettiin löytökerrosten mukaan kolmeen periodiin. Vanhin periodi ajoitettiin kerroksen yläpuolelta otetuista turvenäytteistä noin 8000 BP eli kalibroituna 6900 eaa.. Ajallisesti keskimmäinen kerros jäi vanhemmaksi kuin 7500 BP eli kalibroituna 6300 eaa.. Ylin kerros alkoi tasolta, jolta tehtiin ensimmäiset esinelöydöt. Se ajoitettiin noin 7000 BP eli kalibr. 6300 eaa.. Alimmassa kerroksessa oli turpeen lisäksi savi- ja hiekkakerros, jota tutkittiin vielä 30 cm.


title: Vis I

text: Erilaisia puukaaria löytyi tulkinnasta riippuen noin 30. Eripituisina ja erilaisesti työstettyinä ne jaettiin neljään luokkaan.


title: Vis I

text: Holmegaard-tyyppinen jousi tunnetaan hyvin Tanskan suolöydöistä. Se tunnetaan hyvin myös muinaisharrastelijoiden keskuudessa, jotka valmistavat siitä erilaisista lehtipuista. Myös kaivauksilta löydetty 45 cm kaarenkappale oli lehtipuuta. Kaaren pää oli uurrettu tyypillisesti ja se oli 4 cm paksu. Kaari löytyi turpeiden alta joenpohjan hiekkakerroksista ollen yli 8200 BP eli kalibr. 7200 eaa..


title: Vis I

text: Pitkäjousi on käsijousta pitempi ja paksumpi. Näitä löytyi 9 kappaletta. Suurin löydetyistä oli 320 cm pitkä ja 4–5 cm paksu ja sen päähän oli porattu reikä jännettä varten. Toinen katkelma oli 230 cm pitkä. Yhden 50 cm:n pituisen katkelman päässä oli paksu nuppi jänteen kiinnitystä varten. Kaksi lehtipuista pitkää jousta löytyi joenpohjahiekasta, mutta loput havupuiset löytyivät ylemmistä kerroksista, jolloin ne olivat 8000-7400 BP vanhoja eli kalibr. 6900-6200 eaa..


title: Vis I

text: Käsijousi on edellistä lyhyempi ja ohuempi. Käsijousia löytyi 16 kappaletta ja ne olivat kaikki havupuuta. Näiden joukossa oli pari kokonaista kaarevaksi jäänyttä jousta, mutta loput löytyivät katkelmina. Ehjien jousien pituus päästä päähän eli jänteetön jännepituus oli 145 cm ja 115 cm ja kaaren paksuus keskeltä noin 3–4 cm. Ilmeisesti kaaren yläpäässä oli litteä laajennus ja alapäässä jänteelle oli hiottu kiinnitysura. Jouset olivat epäsymmetriset, koska kaaren puoliskot työstettiin erilaisiksi. Keskelle hiottiin nuolelle ura tai olka, jota pitkin se liukui ammuttaessa. Neljä jousista oli koristeltu siksak-viivoin, verkkoviivoin, v-kuvioilla ja muilla lyhyillä viivakuvioilla. Kolme kaarta löydettiin joen pohjahiekan joukosta, mutta muut ajoitettiin 8000-7500 BP eli kalibr. 6900-6300 eaa..


title: Vis I

text: Porakaaret eivät voi olla lyhyytensä ja jäykkyytensä vuoksi jousia. Näillä on ilmeisesti liikuteltu löysää narua pyöritettävän poran ympärillä saaden sen pyörimään vinhasti. Esineistä löytyneet reiät selittyisivät näiden avulla. Kahden kaaren pituudet olivat 30 cm ja 50 cm ja paksuudet vastaavasti 2 cm ja 4 cm. Näitä löytyi 7 kappaletta kahdesta alimmaisesta turvekerroksesta. Kaikki paitsi yksi kaari olivat havupuuta. Kolme kaarta oli koristeltu erilaisilla viivakuvioilla. Ne ajoitettiin 8300-7500 BP eli kalibr. 7300-6300 eaa..


title: Vis I

text: Nuolia ei löytynyt kuin 5 kappaletta. Ne olivat havupuukatkelmia, joista kaksi olivat 50 cm 35 cm pitkät. Toisen kärki on uurrettu kivi- tai luuterän kiinnittämistä varten. Toisen terä oli teroitettu suoraan puuhun. Kaksi nuolista löytyi joen pohjahiekan päältä ja muut turpeesta. Ne ajoittuivat 8300-7500 BP eli kalibr. 7300-6300 eaa..


title: Vis I

text: Keihäitä löytyi 5 katkelmaa. Pisin niistä oli päästään teroitettu 175 cm kärki. Näitä löytyi kahdesta alimmaisesta kerroksesta, joten ne ajoitettiin noin 8300-7500 BP eli kalibr. 7300-6300 eaa..


title: Vis I

text: Verkonmerkki tai kellukkeen palanen on 6 cm leveä ja 5 mm paksu ja on valmistettu kaarnasta. Se on ollut pitkänmallinen ja toisessa päässä sen reunassa on 5 mm reikä, joten sen voi sitoa narulla paikalleen. Palasen ikä on yli 8000 BP eli kalibr. 6900 eaa.. Samanlaiset verkonmerkit on löydetty myös Virosta Siivertsistä ja Karjalankannakselta Antrea-Korpilahdelta.


title: Vis I

text: Kalaverkko oli valmistettu narusta, joka oli 1,5 - 2,0 mm paksua. Narun materiaalia ei ole ilmoitettu, mutta se ei ole pajua. Verkonpalasen ulkomitat olivat 30 cm, 20 cm ja 10 cm ja siinä oli 9 solmua. Verkon silmien väli oli 4,5 - 5,5 cm. Se ajoitettiin noin 7200 BP eli kalibr. 6100 eaa.. Verkon läheltä löydettiin myös narunpätkä, jonka pituus oli alle 10 cm ja paksuus 4 mm. Se oli kiedottu kahdesta ohuemmasta narusta. Ainoa vastine kalaverkolle lähiseudulta tunnetaan Karjalankannakselta Antrea-Korpilahdelta, josta löydettiin tällä hetkellä maailman vanhin kalaverkko.


title: Vis I

text: Liistekatiska, jonka 1–2 mm paksut ja 5–8 mm leveät liisteet olivat mäntyä, oli koottu sitomalla ne naruilla yhteen 1-1,5 cm välein. Punosfragmentti löytyi hiekkakerroksen päältä, joten se ajoitettiin noin 8200 BP eli kalibr. 7200 eaa..


title: Vis I

text: Verkkorysän kaaria tai -vanteita löytyi 8-9 kpl. Ne olivat kaikki rikkinäisiä ja pisimmät kaaret olivat 32–100 cm pitkät ja noin 13–19 mm paksut. Kolmella oli kaareva muoto säilynyt hyvin. Rysän ympärysmitta saattoi niiden perusteella olla halkaisijaltaan 45–130 cm, mutta todennäköisin vaihtoehto on noin 50 cm.


title: Vis I

text: Osaan niistä oli porattu reikiä narun kiinnittämistä kiinnitystä varten ja toisiin taas ei. Reikien välimatka vaihteli 7,7-15,8 cm. Jäänteitä verkosta ei mainita. Kaikki kaaret olivat havupuuta ja ne löytyivät ensimmäisestä ja toisesta kerroksesta. Ne ajoitettiin 8200-7500 BP eli kalibr. 7200-6300 eaa.. Veretje I:n asuinpaikan kaaret muistuttavat näitä kaaria.


title: Vis I

text: Verkkomerkki oli noin 15 cm leveä ja 2 cm paksu pyöreä levy, johon oli keskelle kaiverrettu 2–4 cm soikea reikä. Levyn pinta oli koristeltu symmetrisesti kahdella kolmion muotoisella verkkomaisella viivakuviolla ja kahdella kulmaviivalla. Koho löytyi toisen kerroksen keskeltä ja ajoittui sen takia noin 7700 BP eli kalibr. 6500 eaa.. Samanlaiset rengasmaiset kohot on löydetty myös Veretje I:stä ja Viron Tõrvalasta, sekä lukuisista neoliittisistä kohteista Euroopasta.


title: Vis I

text: Suksia ja jalaksia löytyi yhteensä 22 kappaletta, joista suksia olisi tulkinnasta riippuen noin 5-11 kappaletta. Kaikki löydökset olivat suksen katkelmia. Vanhimmat 4 kappaletta oli valmistettu lehtipuusta ja ne löytyivät joen pohjahiekan päältä ja seasta. Niillä on siten ikää yli 8300 BP eli kalibr. 7300 eaa.. Muut katkelmat löytyivät toisen ja kolmannen turvekerroksen yläosista. Ne ajoitettiin noin 7700-7000 BP eli kalibr. 6500-5900 eaa.


title: Vis I

text: Sukset on jaoteltu Vis- ja Veretje-tyyppisiksi. Eräs Vis-tyypin suksen kärki oli veistetty reunoistaan paksummaksi kuin keskeltä. Reunat olivat kuin pienat ja niihin oli piirretty viivakuviot ornamentiksi. Suksen koko leveyttä ei päässyt mittaamaan muuten kuin täydentämällä puuttuvia osia kynällä. Silloin suksen leveys olisi ollut 18 cm ja kärki kaartui 25 cm matkalla. Suksi vaikuttaa olevan tasapohjainen. Yhteensä kolmessa Vis-tyypin suksessa on koristeena siksak-kuviot ja kahdessa lisäksi ornamenttina pienistä rinnakkaisista viivoista.


title: Vis I

text: Toinen Veretje-tyypin suksen kärki tai kanta oli koristeltu hirvenpäällä, joka oli veistetty samaan puuhun. Tähän sukseen kaarevaan osaan oli porattu myös kaksi reikää. Tämäkin suksi oli tasapohjainen.


title: Vis I

text: Jalaksia löytyi tulkinnasta riippuen noin 14-20 kappaletta. Kolmen jalasta oli valmistettu lehtipuusta. Näitä kutsuttiin Heinola-tyyppisiksi jalaksiksi, joissa ei ollut päällä kourua. Yhden jalaksen pituus oli 2 metriä pitkä ja 25 cm leveä ja sen pohja oli pyöreähkö. Sekä kärki että perä olivat loivasti ylöspäin kaarellaan. Nämä ajoitettiin 8300-7700 BP eli kalibr. 7300-6500 eaa..


title: Vis I

text: Ylemmistä turvekerroksista löydetyt jalakset olivat havupuuta. Kaksi näistä oli Heinola-tyyppisiä, joihin oli kaiverrettu syvät kourut jalaksen päälle. Kaksikko ajoittui 7200 BP eli kalibr. 6100 eaa. . Loput ajoittuivat 7700 - 7000 BP eli kalibr. 6500 - 5800 eaa.. Eräs tällainen jalas, jota kutsuttiin Vis-tyypin jalakseksi, oli tasapohjainen ja 2 metriä pitkä ja 30 cm leveä. Näitä löytyi 9 kappaletta. Vain yksi Vis-tyypin jalas oli koristeltu pienillä rinnakkaisilla ornamenttiviivoilla.


title: Vis I

text: Mela ajoitettiin 7200 BP eli kalibr. 6100 eaa.. Lapa on 50 cm pitkä ja 10 cm leveä ja on kärjestään 10 cm teroitettu. Varsi oli katkennut ja samaa puuta lavan kanssa . Varren vahvike lavassa näkyi kohoumana. Lavan malli on samanlainen kuin Veretje I:n asuinpaikalta löydetyllä lavanpalasella, mutta tämä on sitä kaksi kertaa pitempi.


title: Vis I

text: Tuohikko on koottuna mitoiltaan 15 cm ja 10 cm leveä ja 5 cm syvä. Se on taiteltu suorakulmaisesta palasta nostamalla reunat ylös ja taittamalla kulien kolmiot päädyn tueksi. Se löytyi keskimmäisestä turvekerroksesta ja ajoitettiin noin 7900 BP eli kalibr. 6800 eaa..


title: Vis I

text: Kirveenvarsi löytyi joenpohjan hiekan seasta ja ajoitetaan siksi noin 8300 BP eli kalibr. 7300 eaa.. Varren päässä on suuri laajentuma.


title: Vis I

text: Kaapimen varsi on ilmeisesti kierrätetty porakaaresta hiomalla kaaren keskelle uurteet kivikaapimien kiinnittämistä varten. Kaavinvarsi oli koristeltu suorilla viivoilla ja siksak-kuvioin. Se löytyi toisen turvekerroksen keskeltä ja ajoittui sen takia noin 7700 BP eli kalibr. 6500 eaa..


title: Vis I

text: Luuesineitä ei Vis I:stä havaittu.


title: Masaya (tulivuori)

text: Masaya on aktiivinen basalttinen kaldera Managuassa Nicaraguassa. Se on 6 x 11 kilometrin kokoinen ja kalderan reunat nousevat 300 metrin korkeuteen. Tulivuoren kraatterissa on aktiivinen laavajärvi. Vuodesta 1979 lähtien vuori on ollut osa Vulkan Masayan kansallispuistoa. Vuori on purkautunut viimeksi vuonna 2008. Pitkäkestoisten kaasupurkausten kaudet tulevat suunnilleen 25 vuoden välein.


title: Aloha Airlinesin lento 243

text: Aloha Airlinesin lento 243 (AQ 243, AAH 243) oli Aloha Airlinesin lento 28. huhtikuuta 1988 Hilosta Honoluluun. Lennolla tapahtui paineräjähdys, joka aiheutti mittavia vahinkoja lentokoneelle ja johti yhden henkilön kuolemaan.


title: Aloha Airlinesin lento 243

text: Lennolla käytetty kone oli Boeing 737-297, joka oli valmistettu vuonna 1969. Kone oli ollut alusta asti Aloha Airlinesin omistuksessa. Koneella oli lennetty onnettomuushetkellä yhteensä 35 496 tuntia ja laskeuduttu 89 680 kertaa, mikä oli maailmanlaajuisesti toiseksi korkein luku Boeing 737:llä. Konetta ei ollut kuitenkaan paineistettu kokonaan läheskään kaikilla lennoilla, koska monet Aloha Airlinesin kohteet olivat niin lähellä toisiaan.


title: Aloha Airlinesin lento 243

text: Lentokoneen miehistöön kuului kapteeni, perämies ja kolme lentoemäntää. Kapteenilla oli onnettomuushetkellä takanaan 8 500 lentotuntia, joista 6 700 tuntia Boeing 737:llä, ja perämiehellä 8 000 lentotuntia, joista 3 500 Boeing-737:llä. Konetta ohjasi onnettomuushetkellä perämies. Koneen ohjaamossa oli kapteenin ja perämiehen lisäksi Yhdysvaltojen ilmailuviraston (FAA) lennonjohtaja.


title: Aloha Airlinesin lento 243

text: Ennen onnettomuutta koneella oli lennetty saman päivän aikana kolme edestakaista lentoa, Honolulusta Hiloon, Mauiin ja Kauaiin, ja lisäksi yksi lento Hololulusta Mauiin ja Mauista Hiloon. Kaikki näistä lennoista olivat sujuneet normaalisti.


title: Aloha Airlinesin lento 243

text: Lento 243 lähti Hilosta kello 13.25 (UTC–10). Lennon alku sujui ongelmitta. 24 000 jalan (7 300 metrin) korkeudessa koneen molemmat lentäjät kuulivat kovan pamauksen, jota seurasi tuulen ääni matkustamossa. Perämies katsoi taakseen ja näki, että ohjaamon ovi puuttui ja osa matkustamon kattoa oli poissa. Kapteeni otti koneen ohjaukseensa. Koneen paineistus oli kadonnut, joten lentäjät ja mukana ollut lennonjohtaja pukivat happinaamarit ja aloittivat hätälaskeutumisen. Koneessa oli niin meluista, että lentäjien piti kommunikoida käsimerkeillä.


title: Aloha Airlinesin lento 243

text: Räjähdyksen tapahtuessa kaikki matkustajat istuivat paikoillaan ja turvavyövalo paloi. Yksi lentoemännistä seisoi rivin 5 vieressä. Silminnäköijöiden mukaan lentoemäntä imeytyi välittömästi ilmavirtauksen mukana pois koneesta. Hänen ruumistaan ei koskaan löydetty. Muut lentoemännät olivat myös seisaaltaan, mutta he pysyivät koneen sisällä. Toinen heistä pystyi auttamaan ja rauhoittelemaan matkustajia. Toinen taas loukkaantui pahasti ja sai mm. aivotärähdyksen ja vakavia ruhjeita päähän.


title: Aloha Airlinesin lento 243

text: Perämies yritti ottaa yhteyden Honolulun aluelennonjohtoon, mutta ei pystynyt melun takia kuulemaan vastausta. Hän myös lähetti transponderilla hätäkoodin. Aluelennonjohto ei saanut radioviestiä, mutta lennonjohtaja näki lähetetyn hätäkoodin ja yritti useamman kerran ottaa yhteyden koneeseen siinä kuitenkaan onnistumatta. 14 000 jalan (4300 metrin) korkeudessa perämies otti yhteyden Mauin lentokentän lennonjohtoon ja ilmoitti paineräjähdyksestä ja hätätilanteesta. Mauin lennonjohto sai viestin ja valmistautui hätälaskuun. Kone teki onnistuneen hätälaskun kello 13.58, minkä jälkeen kone evakuoitiin. Onnettomuudessa kuoli yksi lentoemäntä ja 65 ihmistä loukkaantui, kahdeksan heistä vakavasti.


title: Aloha Airlinesin lento 243

text: Onnettomuustutkijat totesivat onnettomuuden johtuneen metallin väsymisestä, jota syövyttävä, kostea meri-ilma oli nopeuttanut. Metallin väsyminen johti erään liitoskohdan pettämiseen. Onnettomuuden taustatekijänä tutkinta piti huollon laiminlyöntiä.


title: Footloose

text: Footloose voi tarkoittaa seuraavia:


title: Antero Kasper

text: Antero Kasper (17. toukokuuta 1929 Helsinki – 19. helmikuuta 2010 Helsinki) oli suomalainen orkesterimuusikko ja director musices. Hänen instrumenttinsa oli käyrätorvi.


title: Antero Kasper

text: Puolustusvoimien soitto-oppilaskoulussa opiskellut Kasper pääsi professori Holger Fransmanin oppilaaksi ja Kasperista tuli hänen seuraajansa Helsingin kaupunginorkesterin käyrätorven äänenjohtajana. Kasper opetti Sibelius-Akatemiassa yli kolmekymmentä vuotta ja antoi myös kotonaan maksuttomia soittotunteja. Kasper oli uransa aikana myös mukana soittamassa Crusell-kvintetissä. Eläkkeellä Kasper jatkoi soittamista Karelia-puhallinorkesterissa lähes 80-vuotiaaksi. Tasavallan Presidentti myönsi Antero Kasperille Suomen Leijonan ritarikunnan ansioristin vuonna 1982 ja Director musices -arvonimen vuonna 1992.


title: Antero Kasper

text: Kasper oli mukana uransa aikana myös jazz- ja pop-musiikin levytyksillä. Näitä ovat muun muassa Hectorin albumi "Ruusuportti" ja Maaritin kappale ”Laulu kuolleesta rakastetusta”.


title: Antero Kasper

text: Kasper kuoli 80-vuotiaana helmikuussa 2010. Helsingin Sanomien muistokirjoituksen mukaan ”yhdessä opettajansa Holger Fransmanin kanssa Antero Kasperin suurin ansio suomalaiselle vaskimusiikille on wieniläisen vaskikulttuurin istuttaminen maahamme”.


title: Antero Kasper

text: Kasper opetti uransa aikana useita nuoria ja lupaavia käyrätorvensoiton oppilaita useilla kesäleireillä lähes 30 vuoden ajan. Näistä suurimpina Orivedellä vieläkin toimiva Klemetti-Opiston Nuorison orkesterikurssi. Lisäksi hän toimi opettajana Keuruulla, Heinolassa sekä Lieksassa järjestetyillä musiikkileireillä. Monista hänen oppilaistaan on tullut myöhemmin ammattimuusikoita sekä suomeen, että ulkomaille kansainvälisiin huippuorkestereihin.


title: Antero Kasper

text: Antero Kasperin poika Jukka Kasper soitti myös käyrätorvea Suomen Kansallisoopperan orkesterissa vuodesta 1973 aina vuoteen 2015, jolloin jäi eläkkeelle. Antero Kasperin veli Juha Leppämäki soittaa edelleen käyrätorvea Suomen Kansallisoopperan orkesterissa. Pojanpoikansa Raine Kasper soittaa käyrätorvea Kaartin soittokunnan riveissä. Myös neljännessä polvessa on suvussa aloitettu käyrätorven soitto-opiskelut. Antero Kasperin perintö suomen käyrätorvensoitolle jatkuu näin edelleenkin vahvana.


title: Georg Ehrnrooth (vuorineuvos, 1866–1935)

text: Georg Casimir Ehrnrooth (4. huhtikuuta 1866 Helsinki – 9. toukokuuta 1935 Helsinki) oli suomalainen talouselämän vaikuttaja ja vuorineuvos. Varatuomariksi valmistunut Ehrnrooth toimi vakuutusyhtiö Suomen Maalaisten Paloapuyhdistyksen toimitusjohtajana vuosina 1896–1921, johtokunnan puheenjohtajana vuodesta 1921 ja Nääs Spritfabriks Ab:n toimitusjohtajana vuodesta 1898. Vuonna 1902 Ehnrooth osti sedältään Casimir Ehrnroothilta Seestan kartanon Nastolasta ja vuonna 1911 Porlammin kartanon Lapinjärveltä sedältään, kenraali Gustaf Robert Ehrnroothilta. Hän perusti myös testamentillaan vuonna 1935 tiedettä ja kirjallisuutta tukevan Ella ja Georg Ehrnroothin säätiön.


text: Ehrnroothin isä oli protokollasihteeri Carl Albert Ehrnrooth ja äiti kreivitär Lovisa Fredrika Adelaide De Geer af Tervik. Ehrnroothin puoliso vuodesta 1897 oli Anna Gabriella (Ella) af Nyborg. Heidän poikansa oli Pohjoismaisen Yhdyspankin pääjohtaja Göran Ehrnrooth (1905–1996).


title: Globaalikasvatus

text: Globaalikasvatus on toimintaa, jonka tavoitteena on kasvattaa kansainväliseen ajattelutapaan. Eri näkökulmien, kulttuurien ja todellisuuksien ymmärtäminen kehittää halua toimia oikeudenmukaisemman maailman puolesta. Globaaliin vastuuseen kasvaminen on koko elämän kestävä prosessi, joka opettaa kunnioittamaan erilaisuutta ja kehittää kykyä toimia maailmassa aktiivisena kansalaisena.


title: Globaalikasvatus

text: Globaalikasvatus pitää sisällään laajan kirjon erilaisia kasvatus- ja opetusmenetelmiä. Sitä toteutetaan niin viralliseen, epäviralliseen kuin arkiseenkin oppimiseen perustuvan kasvatustoiminnan puitteissa. Ihmisiä innostetaan globaaliin vastuuseen ja kansalaisaktiivisuuteen myös kampanjoimalla ja viestinnän keinoin.


title: Globaalikasvatus

text: Globaalikasvatuksen teemoja ovat ihmisoikeuskasvatus, rauhankasvatus, monikulttuurisuuskasvatus, kehityskasvatus ja kasvatus kestävään kehitykseen.


title: Globaalikasvatus

text: Globaalikasvatuksen tarpeeseen havahduttiin toisen maailmansodan jälkeen. Tulevat sukupolvet haluttiin kasvattaa rakastamaan rauhaa ja kunnioittamaan ihmisoikeuksia. Siirtomaiden itsenäistymiskehitys toimi sysäyksenä kansainväliselle solidaarisuusliikkeelle. Kansainvälisyyskasvatus otettiin Suomessakin osaksi koulujen opetussuunnitelmaa. Uudet teemat, yhdenvertaisuus ja kestävä kehitys, integroituivat osaksi globaalikasvatuksen kenttää.


title: Globaalikasvatus

text: Maahanmuuton lisääntyminen, New Yorkin terrori-iskut ja niitä seurannut sota terrorismia vastaan, ilmastonmuutos sekä muut globaalit ilmiöt ovat entisestään vahvistaneet globaalikasvatuksen tarvetta. Kansainvälistymisen ja kansainvälisyyskasvatuksen sijaan on alettu puhua kansallisvaltioiden rajojen ulkopuolella tapahtuvasta globalisaatiokehityksestä, globaalista vastuusta ja globaalikasvatuksesta.


title: Globaalikasvatus

text: Niin Suomessa kuin Euroopassa globaalikasvatuksen vahvoina airuina ovat toimineet kansalaisjärjestöt. Niiden aktiivisen kannustuksen ansiosta Euroopan unioni ja yhä useammat sen jäsenmaista ovat ottaneet globaalikasvatuksen poliittiseen agendaansa. Eurooppalaisten järjestöjen yhteistyötä globaalikasvatuksessa koordinoi kehitysjärjestöjen yhteistyöjärjestö Concord. Globaalikasvatuksen vahvistamiseksi Euroopan maissa toimii myös valtiollisten toimijoiden välinen verkosto Global Education Network Europe GENE, jonka tekemiin vertaisarvioihin voi tutustua verkoston verkkosivulla.


title: Globaalikasvatus

text: Globaalikasvatusta toteuttavat monet tahot. Esimerkiksi koulut, kansalaisjärjestöt, kunnat, yritykset ja seurakunnat ovat kentällä aktiivisia toimijoita. Myös tiedotusvälineillä on tärkeä rooli julkisen mielipiteen muokkaajina.


title: Globaalikasvatus

text: Kansalaisjärjestöjen globaalikasvatusverkostoa koordinoi Suomessa Kepa ry. Kasvaminen globaaliin vastuuseen on elämän kestävä prosessi, joten globaalikasvatuksen kohderyhmänä ovat kaikenikäiset ihmiset.


title: Göran J. Ehrnrooth

text: Clas Göran Jacob Ehrnrooth (s. 12. tammikuuta 1934 Helsinki) on suomalainen talouselämän vaikuttaja ja vuorineuvos. Diplomiekonomiksi Svenska handelshögskolanista vuonna 1954 valmistunut Göran J. Ehrnrooth valittiin Oy Fiskars Ab:n varatoimitusjohtajaksi. Hän oli yhtiön toimitusjohtajana vuosina 1969–1983 ja hallituksen päätoimisena puheenjohtajana vuosina 1984–2006. Ehrnroothin johtajakaudella yhtiö luopui asteittain perinteisestä teräksen tuotannostaan ja keskittyi erityisesti 1980-luvulla kulutustavaroiden valmistukseen.


title: Göran J. Ehrnrooth

text: Ehrnrooth on osallistunut myös monien suomalaisten yritysten hallitustyöskentelyyn 1960-luvun lopulta lähtien. Näitä ovat olleet muun muassa Oy L. M. Ericsson Ab, Ovako Ab, Rautaruukki Oy, Starckjohann-Telko Oy, Oy Sinebrychoff Ab, Oy Tampella Ab ja Wärtsilä Oyj. Ehrnrooth on vaikuttanut 1970- ja 1980-luvuilla myös teollisuuden etujärjestöissä kuten Teollisuuden Keskusliiton hallituksessa ja Suomen Työnantajain Keskusliiton edustajistossa.


title: Göran J. Ehrnrooth

text: Göran J. Ehrnroothin isä oli Pohjoismaiden Yhdyspankin pääjohtaja Göran Ehrnrooth ja äiti vuorineuvos Jacob von Julinin tytär Louise von Julin. Hän on ollut vuodesta 1961 naimisissa Christina Grönblomin kanssa. Vuorineuvos Casimir Ehrnrooth on Göran J. Ehrnroothin veli. Göran J. Ehrnroothin poikia ovat myös liike-elämässä toimivat Alexander ja Albert Ehrnrooth.


title: Rimas Kurtinaitis

text: Rimas Kurtinaitis (s. 15. toukokuuta 1960 Kaunas) on liettualainen kilpauransa päättänyt koripalloilija ja nykyinen koripallovalmentaja. Hän valmentaa nykyisin venäläistä Himkiä.


title: Rimas Kurtinaitis

text: Vaikka Kurtinaitis ei ikinä pelannut NBA:ssa, oli hän mukana vuoden 1989 kutsupelaajana.


title: Rimas Kurtinaitis

text: Kurtinaitis aloitti pääsarjakoripallon TsSKA Moskovassa kaudella 1982–1983. Hän edusti seuraa vain yhden kauden ennen siirtymistään BC Žalgirisiin, jossa hän voitti kolme Neuvostoliiton-mestaruutta vuosina 1985–1987. Vuonna 1989 Kurtinaitis siirtyi pelaamaan länsisaksalaiseen Brandt Hageniin, joka pelasi maan pääsarja-tasolla. Kolmen kauden jälkeen hän palasi Žalgirisiin.


title: Rimas Kurtinaitis

text: Kurtinaitis aloitti kauden 1992–1993 Žalgirisissa, mutta lokakuussa 1992 hän siirtyi ottelukohtaisella sopimuksella CB Peñas Huescaan loukkaantuneen pelaajan paikalle. Tämän jälkeen Kurtinaitis palasi Zalgirisiin, josta hän siirtyi tammikuussa 1993 australialaiseen Townsville Sunsiin. Vuodet 1993–1995 hän edusti Real Madridia, jossa hän voitti molempina pelikausinaan Espanjan-mestaruuden. Kauden 1995–1996 Kurtinaitis edusti jälleen Žalgirista. Seuraavan kauden hän aloitti Ranskan pääsarjassa pelanneessa Élan Chalonissa, mutta hänet irtisanottiin marraskuussa 1996. Helmikuussa 1997 hän jatkoi Angers BC:ssä, joka pelasi Ranskan toisella sarjatasolla.


title: Rimas Kurtinaitis

text: Kaudeksi 1997–1998 Kurtinaitis palasi Liettuaan, jossa hän siirtyi KK Atletasiin. Seuraavan kauden hän aloitti BC Lietuvos Rytasissa, josta hän lähti kuitenkin joulukuussa 1998. Tämän jälkeen Kurtinaitis ei pelannut ammattilaistasolla missään seurassa, mutta palasi kaudeksi 2001–2002 pelaamaan BK Kiovaan.


title: Rimas Kurtinaitis

text: Kurtinaitis jatkoi pelaamista vuoden 2002 jälkeen azerbaidžanilaisessa Baku Galassa, jossa hän toimi joukkueen pelaaja-valmentajana. Samalla hän valmensi myös Azerbaidžanin maajoukkuetta. Kurtinaitis oli molemmissa valmentajatoimissa vuoteen 2006 asti, jolloin hän siirtyi valmentamaan PBC Ural Greatia. Hän valmensi seuraa tammikuuhun 2007 asti, jolloin häntä pyydettiin BC Sakalain päävalmentajaksi. Kurtinaitis aloitti myös kauden 2007–2008 Sakalain valmentajana, jonka lisäksi hän oli mukana Liettuan maajoukkueen valmentajistossa. Kurtinaitis ei valmentanut Sakalaita koko kautta, sillä hän lähti seurasta joulukuussa 2007, jolloin hänet hankittiin Śląsk Wrocławin päävalmentajaksi. Hän valmensi seuraa lähes vuoden ajan, sillä lokakuussa 2008 seura vetäytyi sarjasta taloudellisten syiden takia.


title: Rimas Kurtinaitis

text: Kaudeksi 2008–2009 Kurtinaitis siirtyi valmentamaan BC Lietuvos Rytasia. Hän valmensi seuraa myös seuraavalla kaudella, kunnes lähti toukokuussa 2010. Kauden 2010–2011 Kurtinaitis aloitti VEF Rīgassa, mutta siirtyi maaliskuussa 2011 Himkin päävalmentajaksi. Seuran valmentajana hän voitti muun muassa kauden 2011–2012 Eurocup-mestaruuden.


title: Rimas Kurtinaitis

text: Kurtinaitis edusti junioritasolla Neuvostoliittoa. Miesten maajoukkueessa hän voitti EM-kultaa vuonna 1985 ja pronssia vuonna 1989. MM-kilpailuista Kurtinaitis voitti hopeaa vuonna 1986. Lisäksi hän oli mukana vuoden 1988 olympialaisissa, joista Neuvostoliitto saavutti kultaa. Kyseisissä kisoissa hän nousi suuren yleisön tietoisuuteen tehtyään 25 pistettä Yhdysvaltoja vastaan välierissä.


title: Rimas Kurtinaitis

text: Liettuan itsenäistymisen jälkeen Kurtinaitis edusti Liettuan maajoukkuetta. Hän edusti maata kaksissa olympialaisissa ja saavutti pronssia vuosina 1992 ja 1996. Kurtinaitis oli mukana myös vuoden 1995 EM-kilpailuissa, joista Liettua voitti hopeaa.


title: Rimas Kurtinaitis

text: Kurtinaitis tuli pelaajaurallaan tunnetuksi teknisesti puhtaasta heitostaan. Hän pystyi myös heittämään kaukaa korilta tarkasti.


title: Rimas Kurtinaitis

text: Kurtinaitisilla on yksi poika ja tytär. Hänelle myönnettiin vuonna 1985 Neuvostoliiton urhoollisuus-mitali.


title: Globaalikasvatusverkosto

text: Globaalikasvatusverkosto on Kepa ry:n koordinoima globaalikasvatusta tekevien suomalaisten järjestöjen yhteistyöverkosto.


title: Globaalikasvatusverkosto

text: Kepa koordinoi vuosina 2001-2004 EU-rahoitteista hanketta, jolla vahvistettiin suomalaisten kansainvälisyyskasvatusta tekevien järjestöjen toimintaa. Kepan nykyinen toiminta järjestöjen globaalikasvatustoiminnan ja vertaisoppimisen tukemiseksi on tämän hankkeen peruja. Lisätietoja hankkeesta löydät loppuraportin englanninkielisestä tiivistelmästä (pdf).


title: Globaalikasvatusverkosto

text: Kepa tarjoaa verkostoon kuuluville järjestöille koulutusta ja neuvontaa sekä koordinoi toimijoiden välistä yhteistyötä, edunvalvontaa ja vaikuttamista. Globaalikasvatusverkoston toimijoita ja niiden tekemään työtä esitellään verkkosivustolla Globaalikasvatus.fi. Sivuston vinkkipankista löytyy kokoelma vapaasti hyödynnettäviä järjestöjen tuottamia globaalikasvatusmateriaaleja, menetelmiä ja koulutuspalveluita. Useat järjestöt toteuttavat myös kouluvierailuja.


title: Jäähyväiset tytöille

text: Jäähyväiset tytöille () on vuonna 1997 ensi-iltansa saanut trilleri, joka perustuu James Pattersonin romaaniin "Kuoleman syleily". Elokuvan pääosia esittävät Morgan Freeman, Ashley Judd, Cary Elwes, Alex McArthur, Bill Nunn, Jeremy Piven, Brian Cox, Jay O. Sanders ja Tony Goldwyn. Elokuvan on ohjannut Gary Fleder. Elokuva oli taloudellinen menestys kritiikistä huolimatta.


title: Nivelraitiovaunu

text: Nivelraitiovaunu on raitiovaunu, joka on nivelrakenteella jaettu useampaan osaan. Käytännössä kaikki nykyaikaiset raitiovaunut ovat nivelraitiovaunuja. Tyypillinen nykyaikaisen raitiovaunun pituus on 30–45 metriä Helsingin linjaliikenteessä käytettyjen vaunujen ollessa 20–26,5-metrisiä.


title: Nivelraitiovaunu

text: Helsingissä nivelraitiovaunu tai ”Nivel” viittaa Valmet–SAT–Strömberg-nivelraitiovaunuihin. Myös Valmet-nivelen esikuvia, Saksasta käytettynä ostettuja Düwag GT6- ja GT8- vaunuja (saks. Gelenktriebwagen, nivelmoottorivaunu) on HKL:llä ajossa muutamia kappaleita ruuhka- ja tilausliikennettä varten.


title: Nivelraitiovaunu

text: Kaikki NrII -sarjan vaunut on pidennetty matalalattiaisella vaunuosalla, jolloin vaunuihin on lisätty myös toinen nivel ja neljäs teli. Näiden vaunujen uusi tyyppimerkintä on MLNRV. Myös kymmenen viimeisimpänä peruskorjauksesta valmistuvaa NrI -vaunua varustetaan matalalattiaisilla vaunuosilla.


title: No One (Maja Keucin kappale)

text: No One on slovenialaisen Maja Keucin kappale, jonka hän esitti maansa edustuskappaleena vuoden 2011 euroviisuissa. Kappale kilpaili toisessa semifinaalissa, jossa se sai 112 pistettä, sijoittui kolmanneksi ja pääsi siten finaaliin. Finaalissa se sijoittui kolmanneksitoista 96 pisteellä.


title: No One (Maja Keucin kappale)

text: Kappale voitti Slovenian karsinnat sloveniankielisenä nimellä "Vanilja," mutta kansainvälisiin euroviisuihin kappale käännettiin englanniksi.


title: Hamburger Hill

text: Hamburger Hill on yhdysvaltalaisen John Irvinin vuonna 1987 ohjaama sotaelokuva, joka kertoo 400 ihmisen hengen vaatineesta Hamburger Hillin taistelusta Vietnamin sodassa. Elokuvan on käsikirjoittanut James Carabatsos. Päärooleissa nähdään Dylan McDermott, Anthony Barrile, Michael Boatman ja Don Cheadle. Elokuvan musiikin on säveltänyt Philip Glass.


title: Hamburger Hillin taistelu

text: Hamburger Hillin taistelu käytiin Vietnamin sodan aikana 11.–20. toukokuuta 1969 Yhdysvaltojen, Vietnamin tasavallan ja Pohjois-Vietnamin joukkojen välillä Ấp Bian kukkulan omistuksesta. Ankarien ihmislihamyllyä muistuttavien taistelujensa takia Ấp Bia sai lempinimen Hamburger Hill. Amerikkalaiset ja etelävietnamilaiset valtasivat lopulta kukkulan ja saavutettuaan näin tavoitteensa siltä vetäydyttiin. Hieman tämän jälkeen kukkula oli jälleen pohjoisvietnamilaisten käsissä. Taistelu sai suuren medianäkyvyyden ja amerikkalaisten tappioita myöhemmin hylätyn kukkulan puolesta pidettiin laajasti kohtuuttomina ja taistelun toteutusta paheksuttiin.


title: Hamburger Hillin taistelu

text: Hamburger Hill eli oikealta nimeltään Dông Ấp Bia sijaitsee A Sầun laaksossa lähellä Vietnamin Laosin vastaista rajaa Huến kaupungin länsipuolella. Dông Ấp Bia kohoaa noin 970 metrin korkeuteen merenpinnasta ja se sijaitsee erillään muista vuorista A Sầun laakson länsipuolella. Kukkulalta lähtee useita harjanteita, joita peitti tiheälatvainen viidakko. Näistä harjanteista kaksi merkittiin amerikkalaisiin sotilaskarttoihin nimillä Hill 937 ja Hill 916. Numero kukkulan (Hill) perässä viittaa korkeuteen merenpinnasta metreissä. Kenraali William Westmorelandin seuraaja Creighton Abramsin tavoite oli katkaista Pohjois-Vietnamin armeijan yhteydet Etelä-Vietnamin suuriin asutuskeskuksiin ja käyttää amerikkalaisten taisteluvoimaa sen tuhoamiseen. Vuonna 1969 hän laati suunnitelman, johon liittyvän suuren hyökkäyksen oli tarkoitus suojella Etelä-Vietnamin kaupunkeja maan pohjoisosissa Quảng Trịssa, Thừa Thiênissa, Quảng Tínissa ja Quảng Ngãissa. Suunnitelmaan liittyen 10. maaliskuuta aloitettiin operaatio Apache Snow, jonka tavoitteina oli vallata Pohjois-Vietnamin huoltoinfrastruktuuri ja joukkojen keskitysalueet Laosin vastaisen rajan ja rannikon välillä. Operaation raskaimmat taistelut käytiin Ấp Bian kukkulalla.


title: Hamburger Hillin taistelu

text: Taistelut Hamburger Hillillä alkoivat 11. toukokuuta ja siihen osallistui joukkoja 101. maahanlaskudivisioonasta, 1. jalkaväkidivisioonasta, 9. merijalkaväen rykmentistä ja Vietnamin tasavallan armeijan 1. divisioonan 3. rykmentti. Maahanlaskudivisioonan 3. rykmentti, 9. merijalkaväenrykmentti ja Vietnamin tasavallan 3. rykmentti lennätettiin Ấp Bian lähistölle helikoptereilla ja niiden tarkoitus oli edetä itse kukkulalle. Kukkulalla oli Pohjois-Vietnamin joukkoja, jotka kuuluivat Pohjois-Vietnamin armeijan 29. rykmenttiin. Pohjoisvietnamilaiset olivat asettuneet linnoitettuihin asemiin, eivätkä he vetäytyneetkään kuten oli odotettu, vaan tekivät ankaraa vastarintaa. Kukkula sai lempinimen Hamburger Hill, kun sen omistuksesta käytyjä taisteluja verrattiin lihamyllyyn.


title: Hamburger Hillin taistelu

text: Hyökkääviä joukkoja tukivat Boeing B-52 Stratofortress -pommikoneilla ja helikoptereilla tehdyt ilmaiskut. Helikopterit iskivät virheellisesti maahanlaskudivisioonan joukkoja vastaan ainakin kahteen otteeseen. 18. toukokuuta rankkasateet muuttivat kukkulan rinteet mutavelliksi, mikä pakotti lähes kukkulan huipulle saakka edenneet joukot vetäytymään. Kukkulan huippu vallattiin viimein kymmenen yrityksen jälkeen 20. toukokuuta rynnäköllä, johon osallistui joukkoja kaikista taisteluun osallistuneista neljästä joukosta. Pohjois-Vietnamin joukot vetäytyivät Laosin puolelle rajaa.


title: Hamburger Hillin taistelu

text: Virallisten amerikkalaislukujen mukaan koko operaatio Apache Snown aikana kaatui 56 amerikkalaista ja 5 etelävietnamilaista. Muissa lähteissä annetaan tästä poikkeavia lukuja. Esimerkiksi Samuel Zaffiri kirjoittaa kirjassaan "Hamburger Hill" (1988) amerikkalaistappioiden olleen Hamburger Hillin taistelun aikana 70 kaatunutta ja 372 haavoittunutta. Pohjoisvietnamilaisten tappioiksi on arvioitu noin 630 kaatunutta. Pohjoisvietnamilaiset oli taistelun tuloksena pakotettu ulos A Sầunin laaksosta ja operaation tavoitteita pidettiin virallisesti täytettyinä. Niinpä amerikkalaiset ja etelävietnamilaiset joukot vedettiin pois Ấp Bialta ja pohjoisvietnamilaiset valtasivat sen uudelleen hieman myöhemmin. Laaksoa ei kuitenkaan käytetty entiseen tapaan pohjoisvietnamilaisten huoltoreittinä useampaan vuoteen.


title: Hamburger Hillin taistelu

text: Taistelun tavoitteet oli saavutettu, mutta reportaasit taistelusta maalasivat toisenlaisen kuvan yleisölle kotona. Associated Pressin toimittaja Jay Sharbutt teki nimen Hamburger Hill tunnetuksi eräässä reportaasissaan ja Life-lehti julkaisi painoksen "The Faces of the American Dead in Vietnam: One Week’s Toll", jossa esiteltiin Vietnamissa viikon aikana kuolleiden 242:n amerikkalaissotilaan kuvat. Media kyseenalaisti etenkin kukkulan valtaamisen mielekkyyden ja siihen liittyneet suuret tappiot, varsinkin kun kukkula kuitenkin hylättiin vain hieman myöhemmin. Taistelun toteutus herätti laajaa paheksuntaa. Tuolloinen senaattori Edward Kennedy kutsui taistelua järjettömäksi ja vastuuttomaksi. Taistelun mediakäsittely johti varovaisempiin sotilasoperaatioihin tulevaisuudessa.


title: Juri Poutanen

text: Juri Poutanen (s. 16. heinäkuuta 1965 Leningrad, Neuvostoliitto) on suomalainen (inkeriläinen) tähtitieteilijä ja tähtitieteen professori Turun yliopiston fysiikan ja tähtitieteen laitoksella. Hän toimii myös Tuorlan observatorion johtajana.


title: Juri Poutanen

text: Poutanen on valmistunut ylioppilaaksi vuonna 1982 fysiikan ja matematiikan erikoislukiossa #45 Pietarin yliopiston alaisuudessa. Hän suoritti Pietarin yliopiston maisteritutkinnon 1987 pääaineenaan tähtitiede. Poutanen oli jatko-opiskelijana Pietarin yliopistossa 1987–1990 ja toimi nuorempana tutkijana Pietarin yliopistossa akateemikko Victor V. Sobolevin tutkimusryhmässä 1990–1991. Muutettuaan Suomeen vuonna 1992 hän toimi tutkimusassistenttina 1992–1994 Helsingin yliopiston Observatoriossa.


title: Juri Poutanen

text: Poutanen väitteli filosofian tohtoriksi tähtitieteen alalla Helsingin yliopistossa 1994. Vuodet 1994–1996 hän oli post doc -tutkija Tukholman yliopiston observatoriossa. Hän toimi assistenttina Uppsalan yliopiston (1996–1997) ja Tukholman yliopiston (1997–2001) observatorioissa. Uppsalan yliopiston teoreettisen astrofysiikan dosentiksi hänet nimitettiin vuonna 1997. Oulun yliopiston tähtitieteen professorin virkaan hänet nimitettiin 1. heinäkuuta 2001 alkaen. Hänet nimitettiin Turun yliopiston tähtitieteen professoriksi 1.1.2014 alkaen.


title: Juri Poutanen

text: Poutasen tutkimuksen erikoisalue on teoreettinen astrofysiikka, erityisesti mustat aukot Linnunradalla ja muissa galakseissa, blasaarit, neutronitähdet, gammasädepurkaukset, niiden lähettämä säteily, sen teoria ja mallintaminen.


title: Juri Poutanen

text: Poutanen on julkaissut noin 250 tieteellistä artikkelia. Hän on Suomen Tiedeseuran sekä Suomalaisen Tiedeakatemian jäsen.


title: Eva Ekvall

text: Eva Mónica Anna Ekvall Johnson (15. maaliskuuta 1983 – 17. joulukuuta 2011) oli venezuelalainen missi, uutisankkuri ja kirjailija. Hän oli vuoden 2000 Miss Venezuela ja vuoden 2001 Miss Universum -kilpailun kolmas perintöprinsessa.


title: Eva Ekvall

text: Ekvallilla oli oppiarvo viestinnässä Caracasin Universidad Santa Maríasta. Hän puhui sujuvasti espanjaa ja englantia, sillä hän oli asunut Yhdysvalloissa ja käynyt Caracasissa kaksikielistä koulua (Academia Washington). Hän oli buddhalaisena ensimmäinen ei-kristitty Miss Venezuela.


title: Eva Ekvall

text: Ekvallin isä Eric Ekvall on yhdysvaltalainen, ja hän on juuriltaan ruotsalais-unkarilainen. Hän asui Venezuelassa 1980-luvun alusta saakka ja toimi poliittisena analyytikkona. Ekvallin äiti, Dawn Johnson, syntyi Jamaikalla, ja hänellä oli pieni mallitoimisto Alaskassa, jossa hän tapasi tulevan miehensä. Ekvallilla oli yksi veli, Alec. Ekvall meni syyskuussa 2007 naimisiin radiotuottaja John Fabio Bermúdezin kanssa. Parille syntyi tytär Miranda heinäkuussa 2009.


title: Eva Ekvall

text: Ekvall aloitti televisiouransa esiintymällä Televenin "Las Rottenmayer" -show'ssa.


title: Eva Ekvall

text: Helmikuussa 2010 Ekvallilla todettiin edennyt rintasyöpä, ja hänelle annettiin kemoterapiaa sekä sädehoitoa ja tehtiin mastektomia. Sairauskokemuksestaan hän julkaisi valokuvakirjan "Fuera de Foco" (2011). Ekvall kuoli sairauteen liittyneisiin syihin Houstonissa, Teksasissa 28-vuotiaana joulukuussa 2011. Hänen jäännöksensä tuhkattiin Houstonissa ja kuljetettiin Venezuelaan, jossa järjestettiin virallinen seremonia 19. joulukuuta.


title: Kielen synty

text: Kielen synty viittaa teorioihin siitä, milloin ja miten ihmisen kielikyky eli ainakin osittain synnynnäinen kyky oppia kieltä on kehittynyt.


title: Kielen synty

text: Teorioita kielikyvyn synnystä on periaatteessa kahdenlaisia. Ensimmäinen on generatiivisen kielitieteen teoria, jonka mukaan kielikyky perustuu "kielielimeen" eli universaalikielioppiin tai kielenomaksumislaitteeseen. Noam Chomskyn mukaan kielielintä voidaan pitää osana ihmisen biologiaa. Chomsky ei ole esittänyt vahvoja oletuksia kielielimen synnystä, vaan esittänyt mahdollisuuksiksi mutaatiota tai toistaiseksi tuntemattomia fysikaalisia periaatteita. Toinen teoria kielen synnystä on funktionaalinen eli kognitiivinen kielitiede, joka ei pidä kielielintä välttämättömänä.


title: Kielen synty

text: Keskeisiä aihepiiristä kirjoittajia ovat olleet Steven Pinker, Paul Bloom, James Hurford ja Simon Kirby.


title: Kaikella rakkaudella

text: Kaikella rakkaudella on 1. helmikuuta 2013 ensi-iltansa saanut Matti Ijäksen ohjaama elokuva. Elokuvan on käsikirjoittanut Auli Mantila yhdessä JP Passin, Matti Ijäksen ja Heikki Vuennon kanssa. Päärooleissa esiintyvät Krista Kosonen, Tommi Korpela, Sampo Sarkola ja Hannu-Pekka Björkman.


title: Kaikella rakkaudella

text: Elokuva kertoo postikorttivalokuvaajasta, joka rakastuu kuvausretkellä pohjoisessa tapaamaansa naiseen. Paikkakunnalle on saapunut myös naisen entinen mies, ja lisäksi uskovainen lankokin haaveilee naisesta.


title: Kaikella rakkaudella

text: "Kaikella rakkaudella" on kuvattu Savukoskella, Pelkosenniemellä, Enontekiöllä, Helsingissä ja Pohjois-Norjassa.


title: Dông Ấp Bia

text: Dông Ấp Bia on vuori A Shaun -laakson länsiosassa Thừa Thiên-Huến provinssissa Etelä-Vietnamissa lähellä Laosin rajaa. Sen korkein kohta on 916 metriä korkea. Paikalliset kutsuvat vuorta "Kumartuvan pedon vuoreksi". Vietnamin sodassa vuori tunnettiin yhdysvaltalaisten sotilaiden keskuudessa lempinimellä Hamburger Hill.


title: Naapurusto

text: Naapurusto on yhteisö esimerkiksi kaupunginosan tai kylän sisällä. Naapuruston asukkaita voi yhdistää keskenään tiiviskin sosiaalinen verkosto.


title: Yajurveda

text: Yajurveda on hindujen pyhiä kirjoituksia sisältävä veda-kirjojen osa. Yajurvedassa on rukouksia, kaavoja ja selityksiä uhritoimituksia varten.


title: Jorge Ubico

text: Jorge Ubico y Castañeda (10. marraskuuta 1878 Guatemala City, Guatemala – 14. kesäkuuta 1946 New Orleans, Louisiana) oli Guatemalan diktaattori 1931–1944.


title: Jorge Ubico

text: Ubico syntyi 1878, ja hänen vanhempansa olivat Arturo Ubico ja Matilde Castañeda. Hän opiskeli ensin Euroopassa ja sitten Guatemalassa. Perhe asui myös hetken Meksikossa, missä Arturo Ubico työskenteli diplomaattina. Jorge Ubico liittyi armeijaan 19-vuotiaana, 1897. Hän yleni nopeasti ja sai kapteenin arvon 1900 ja hieman myöhemmin everstiluutnantin arvon. Ubico nimettiin 1907 Alta Verapazin departementin komentajaksi ja 1911 Retalhuleun komentajaksi.


title: Jorge Ubico

text: Ubicosta tuli 1910-luvulla prikaatikenraali, ja hän pääsi parlamenttiin. Ubicosta tuli asevoimien komentaja, ja hän oli kaatamassa Carlos Herreran hallintoa 1921. Hän oli José María Orellanan sotaministeri 1921–1923. Hän vaikutti tuolloin sotilaskoulutuksen muotoutumiseen Yhdysvaltain mallien mukaisiksi.


title: Jorge Ubico

text: Ubico pyrki presidentiksi 1922 ja 1926 mutta ei tullut kummalakaan kertaa valituksi. Vuoden 1931 vaaleissa hän oli sen sijaan ainoa ehdokas, ja hänet valittiin näin presidentiksi. Hän hallitsi itsevaltiaasti ja murskasi poliittiset vastustajansa 1932–1934. Hän vetosi kapinan uhkaan ja siihen, että hänet oli jo yritetty murhata. Ubico perusti myös salaisen poliisin, joka valvoi myös asevoimia. Hänen astuessa valtaan 1930-luvun lama oli pahimmillaan. Kahvin ja banaanin vienti kärsi. Ubico myönsikin United Fruit Companylle lisää verohelpotuksia. Hän lakkautti velkaorjuuden, mutta korvasi sen työvelvollisuudella. Alle 2,5 hehtaaria maata omistavat pientalonpojat velvoitettiin työskentelemään 100–150 päviää vuodessa suurtiloilla tai valtiolla.


title: Jorge Ubico

text: Keski- ja yläluokka tukivat vielä 1930-luvulla Ubicon politiikkaa, mutta toisen maailmansodan aikana hänen asemansa heikkeni. Vaikka Ubicolla oli natsisympatioita, hän joutui julistamaan sodan Saksalle, koska sitä kautta pystyi liittymään tärkeään yleisamerikkalaiseen kahvisopimukseen, joka takasi kahvin myynnin Yhdysvaltoihin vakain hinnoin.


title: Jorge Ubico

text: Guatemalassa käynnistyi opiskelijamielenosoituksia kesällä 1944. Niiden tavoitteena oli aluksi muuttaa yliopistohallintoa, mutta vaatimukset laajenivat myös kaikkiin kansalaisvapauksiin, kun poliisi käytti kovia otteita mielenosoittajiin. Opiskelijoita alkoivat tukea monet kansalaiset ja nuoret upseerit, kun Ubico ei saanut tukea Yhdysvalloilta ja samaan aikaan El Salvadorin diktaattorin Maximiliano Hernández Martínezin valta kaadettiin. Kesäkuun lopulla Ubicolle annettiin 300 merkkihenkilön allekirjoittama vaatimus kansalaisoikeuksista. Ubico päätti luopua vallasta mutta siirsi sen itse valitsemalleen seuraajalle Federico Ponce Vaidesille, joka jatkoi pitkälti Ubicon politiikkaa.


title: Jorge Ubico

text: Ubico lähti maasta vuonna 1944 ja muutti New Orleansiin, missä kuoli kaksi vuotta myöhemmin.


title: Henni-Liisa Stam

text: Henni-Liisa Stam (s. 1988) on suomalainen ääninäyttelijä ja näyttelijä. Hän tuli suuren yleisön tietoisuuteen vuonna 1997 lasten laulukilpailu Karusellissa. Hän esitti Taiskan kappaleen "Moi moi vain". Tämän jälkeen ohjaaja-käsikirjoittaja Pekka Lehtosaari tarjosi hänelle Peppi Pitkätossun roolia samannimisessä elokuvassa. Sen jälkeen hän on dubannut muissakin animaatioelokuvissa sekä animaatiosarjoissa.


title: Henni-Liisa Stam

text: Henni-Liisa Stam on myös vaikuttanut The Kids -yhtyeessä. Hänellä oli rooli myös elokuvassa "Jos rakastat".


title: Fokino (Primorjen aluepiiri)

text: Fokino () on suljettu kaupunki ja kaupunkipiirikunta Primorjen aluepiirissä Venäjän kaukoidässä Tyynenmeren rannalla. Kaupungissa on noin 31 600 asukasta (2013).


title: Fokino (Primorjen aluepiiri)

text: Fokino sijaitsee Pietari Suuren lahden suulla, 130 km Vladivostokista maanteitse Nahodkan suuntaan, johon on 50 km. Kaupungissa sijaitsee Venäjän Tyynenmeren-laivaston tukikohta, minkä takia se on suljettu ulkomaalaisilta.


title: Fokino (Primorjen aluepiiri)

text: Fokino perustettiin 1891 ja kaupunki siitä tuli 1980.


title: Fokino (Primorjen aluepiiri)

text: Kaupungin edustalla sijaitseville ja siihen hallinnollisesti kuuluville Putjatinin ja Askoldin saarille kuitenkin päästetään matkailijoita. Putjatinilla käykin vuosittain noin 2000 vierailijaa, joita houkuttaa saarta ympäröivän alueen ja vedenalaisen ympäristön ainutlaatuinen kasvi- ja eläinmaailma. Putjatinin saarella on Putjatinin kaupunkimainen taajama, jossa on noin 2 400 asukasta. Tärkeimmät elinkeinot ovat merenantimien pyynti ja jalostus sekä minkin ja aksiskauriin kasvatus.


title: Fokino (Primorjen aluepiiri)

text: Ulompana sijaitsevalla Askoldilla puolestaan ei ole vakituista asutusta eikä sinne ole säännöllisiä yhteyksiä, joten turisteja käy harvoin. Askoldilla on huomattavia kultaesiintymiä.


title: Fokino

text: Fokino:


title: Putjatin

text: Putjatin () voi tarkoittaa seuraavia:


title: Jeremy Doyle

text: Jeremy "JD" Doyle (19. marraskuuta 1983 – 18. joulukuuta 2011) oli australialainen pyörätuolikoripalloilija. Hän oli halvaantunut vyötäröstä alaspäin auton törmättyä häneen hänen ollessaan 4-vuotias. Hän osallistui Counter-Strikeen World Cyber Gamesissa, jossa hän edusti Australiaa vuonna 2001. Hän aloitti uransa National Wheelchair Basketball Leaguessa vuonna 2007.


title: Jeremy Doyle

text: Doyle kuului kultaa voittaneeseen joukkueeseen Paralympic World Cupissa 2009 ja pyörätuolikoripallon maailmanmestaruuskilpailuissa 2010. Vuonna 2009 hän sijoittui joukkueineen viimeiseksi IWBF:n Aasian- ja Oseanian-mestaruuskilpailuissa. Hänen pelipaikkansa oli takakentällä. Seuratasolla hän pelasi Wenty Wheelkingsissä, jossa hän teki debyyttinsä vuonna 2008; vuonna 2009 hän pelasi Sydney Wheelkingsissä. Hän pelasi myös pyörätuolihockeytä maajoukkuetasolla.


title: Jeremy Doyle

text: Doyle nimitettiin vuonna 2009 Don't DIS my ABILITY -lähettilääksi. Vuonna 2010 hänet palkitsi New South Wales Institute of Sport Awards.


title: Jeremy Doyle

text: Doylella todettiin virtsarakon syöpä vuonna 2010. Hän oli valmistautumassa vuoden 2012 kesäparalympialaisiin, kun sairaus uusiutui parantumattomana elokuussa 2011. Doyle kuoli joulukuussa Sydneyssä ollessaan 28-vuotias. Hän oli mennyt 2. joulukuuta sairaalassa naimisiin Melanie Carrin kanssa, jonka oli tavannut internetissä huhtikuussa 2011.


title: Tiikerin pesä

text: Tiikerin pesä eli Paro Taktsang on Paron laaksossa, Bhutanissa sijaitseva buddhalaisluostari. Se on kallionkielekkeellä sijaitseva Himalajan buddhalaisuuden pyhä paikka ja temppelikokonaisuus. Temppeli rakennettiin alun perin 1692 Takrsang Senge -luolan ympäristöön, jossa guru Padmasambhavan kerrotaan 700-luvulla meditoineen kolme vuotta, kolme kuukautta, kolme viikkoa, kolme päivää ja kolme tuntia. Padmasambhavan katsotaan tuoneen buddhalaisuuden Bhutaniin ja hän on maan suojelusjumala. Nykyään Tiikerin pesä tunnetaan parhaiten kolmestatoista "taktsangista" tai tiikerin pesä -luolasta, joissa Padmasambhava meditoi.


title: Tiikerin pesä

text: Taktsanging liittyvän legendan mukaan Padmasambhava lensi tälle paikalle Khenpajonging tiikerin selässä Tiibetistä. Tämän paikan tarkoitus oli kesyttää tiikeridemoni.


title: Tiikerin pesä

text: Luostari sijaitsee kymmenen kilometriä Parosta pohjoiseen ja 3 120 metrin korkeudessa olevalla jyrkänteellä, noin 900 metriä Paron laakson yläpuolella, Paro Chun oikealla puolella. Vuoren rinteet ovat hyvin jyrkkiä ja luostarin rakennukset on rakennettu kallionseinämään. Vaikka luostari näyttää luoksepääsemättömältä, johtaa sinne useita reittejä, kuten metsän kautta kulkeva luoteispolku, etelästä päin saapuva uskovaisten käyttämä reitti, ja pohjoisesta kivistä Bumdana tunnettua ylätasankoa pitkin.


title: Tiikerin pesä

text: Luostarin rakennukset koostuvat neljästä päätemppelistä ja asuinrakennuksista, jotka on nimenomaisesti suunniteltu sopimaan kallionkielekkeille, luoliin ja kiviseen maastoon. Kahdeksasta luolasta neljään on verrattain helppo päästä sisälle. Luola, johon Padmasmabhavan kerrotaan saapuneen ensimmäisenä ratsastaen tiikerillä, tunnetaan nimellä "Tholu Phuk" ja luola, jossa hän alun perin asui kantaa nimeä "Pel Phuk". Hän neuvoi henkisesti valaistuneita munkkeja rakentamaan luostarinsa tänne. Luostari vaikuttaa olevan rakennettu korkeaan sijaintiinsa niin huterasti, että sen sanotaan: "takertuvan kallion reunaan kuin gekko". Pääluolaan saavutaan kapeaa kulkureittiä pitkin. Pimeässä luolassa sijaitsee kaksitoista Bodhisattvan kuvaa, joiden edessä palavat rasvalamput. Luolassa on myös elegantti kuva Avalokiteśvarasta. Luolan yhteydessä olevassa pienessä kammiossa sijaitsee pyhä kirjoitus. Kirjoituksen merkitys on siinä, että sen teksti on kirjoitettu kultapölyllä ja pyhän Laman murskatusta luusta tehdyllä puuterilla. Vajrayana buddhalaisuuden harjoittajien kerrotaan elävän tässä luolassa kolme vuotta ja lasketuvan vain harvoin alas Paron laaksoon.


title: Tiikerin pesä

text: Kaikki rakennuksen on yhdistetty toisiinsa kivestä tehdyillä portailla. Polkujen ja porraskäytävien varrella on myös joitakin huteranoloisia puusiltoja. Korkeimmalla paikalla sijaitsevassa temppelissä on Buddhaa kuvaava friisi. Jokaisessa rakennuksessa on parveke, joka tarjoaa näköalan alhaalla olevaan Paron laaksoon. Luostarilla on pitkä historia erakkomunkkien asuinpaikkana.


title: Maximiliano Hernández Martínez

text: Maximiliano Hernández Martínez (21. lokakuuta 1882 San Matías, El Salvador – 15. toukokuuta 1966 Danlí, Honduras) oli elsalvadorilainen kenraali ja poliitikko, joka hallitsi maata itsevaltaisesti 1931–1944.


title: Maximiliano Hernández Martínez

text: Martínez syntyi 1882, ja hänen vanhempansa olivat Raymundo Hernández ja Petronila Martínez. Hän opiskeli sotakoulussa Guatemalassa ja palasi sen jälkeen El Salvadoriin opiskelemaan lakia El Salvadorin yliopistoon, mutta ei valmistunut sieltä. Martínez jatkoi sotilasuraansa ja yleni prikaatikenraaliksi 1919. Hänestä tuli Arturo Araujon varapresidentti.


title: Maximiliano Hernández Martínez

text: Martínez nousi valtaan sotilasvallankaappauksen jälkeen. Sotilaat syöksivät Araujon vallasta joulukuussa 1931. Maassa syttyi kapinoita vallankaappauksen jälkeen. Ensimmäistä kapinaa johti Farabundo Martín johdolla kaupunkien kommunistit. Armeija oli saanut kuitenkin tästä tietoa etukäteen, joten kapina tyrehdytettiin nopeasti ja Martí vangittiin. Talonpojat nousivat kapinaan tammikuun lopulla 1932. Tuhannet, pääosin intiaanikapinalliset hyökkäsivät maan länsiosissa machetein ja seipäin maanomistajien armeijan ja virkamiesten kimppuun. Armeija murskasi siviilipartioiden tukemana kapinan parissa päivässä. Lähiviikkoja seurasi useat kostoiskut, jotka kohdistettiin kapina-alueen talonpoikiin. Kapinassa ja kosto-iskuissa kuoli vähintään 10 000 ja jopa 40 000 ihmistä.


title: Maximiliano Hernández Martínez

text: Martínez hallitsi diktaattorina lopulta vuoteen 1944. Se ei periaatteessa ollut sotilashallitus, sillä Martínez säilytti liberaalin lainsäädännön ja järjesti näennäisesti vapaita vaaleja. Niissä ei kuitenkaan ollut varteenotettavia vastaehdokkaita. Martínez tunnettiin omalaatuisena henkilönä ja harrasti teosofiaa ja salatieteitä, mistä tuli hänen lempinimensä "El Bruho" ().


title: Maximiliano Hernández Martínez

text: Keskiluokka alkoi murentaa Martínezin valtaa 1940-luvulla. Lisäksi armeijan sisällä Martínezin suosikkijärjestelmä ja kansalliskaartin vahva asema aiheuttivat ristiriitoja. Samaan aikaan Yhdysvaltain suhtautuminen fasismia ihainnoivaan Martíneziin alkoi viiletä. Martínez esitti 1944 parlamentille lakimuutosta, joka olisi mahdollistanut jatkokauden presidenttinä. Ehdotusta seurasi armeijan kapina ja lääkärien ja opiskelijoiden lakko. Kansalliskaarti pystyi vaivoin pystämään kapinan, mutta armeijan johto suostutteli tämän jälkeen Martínezin eroamaan. Tilalle nimitettiin Martínezille uskollinen kenraali Andrés Ignacio Menéndez. Martínez julkisti eronsa 9. toukokuuta 1944.


title: Maximiliano Hernández Martínez

text: Martínez tapettiin Hondurasissa vuonna 1966.


title: Raholan Pyrkivä

text: Raholan Pyrkivä (lyh. RaPy) on vuonna 1946 perustettu länsitamperelainen urheiluseura. Nykyisin se toimii koripallon erikoisseurana.


title: Raholan Pyrkivä

text: Pyrkivän koripallon naisten edustusjoukkue pelasi 1980-luvulla neljä kautta Suomen ylimmällä sarjatasolla. Parhaimmillaan joukkue sijoittui runkosarjassa kolme kertaa yhdeksänneksi.


title: Raholan Pyrkivä

text: Vuosina 1996–2005 RaPy:n ja Tampereen Pyrinnön koripallon yhteinen, Pyrbasket-niminen edustusjoukkue pelasi miesten pääsarjassa saavuttaen vuonna 2000 Suomen cupin hopeaa ja kaudella 2000–2001 SM-hopeaa. Nykyisin seurat järjestävät yhteistyössä jokavuotisen Delfin Basket -turnauksen. Pyrkivän kasvatteja ovat muun muassa Timo Harju, Alex Vaenerberg, Ville Korhonen ja Jussi Korhonen. Kaudesta 2014–2015 lähtien Pyrkivä on pelannut valtakunnallisessa I-divisioona B:ssä.


title: Raholan Pyrkivä

text: Aikaisemmin voimistelun ja urheilun yleisseurana toimineen RaPy:n lajivalikoimaan kuului muun muassa jalkapallo, jossa se osallistui vuoden 1963 Suomen cupiin ja jääkiekko, jossa se voitti TUL:n mestaruuden vuonna 1965. Jalkapalloilija Ari Hjelm pelasi lapsena Pyrkivässä jonkin aikaa.


title: Raholan Pyrkivä

text: Pyrkivän kotiareenana on toiminut kesästä 2016, seuran 70-vuotisjuhlavuodesta, eteenpäin Ristimäen kaupunginosaan valmistunut Tesoman palloiluhalli, johon Pyrkivän toiminta keskitettiin. Halliin asennettiin 400 kiinteää katsomopaikkaa, mutta siirtokatsomoiden avulla kapasiteetti nousee 850 katsojaan, ja tulevaisuudessa kapasiteettia on mahdollisuus kasvattaa 1 250 katsojaan.


title: Kimilsungia

text: Kimilsungia (, "kimilsŏnghwa") on puikkokämmeköiden ("Dendrobium") sukuun kuuluva risteymälajike. Se on nimetty Pohjois-Korean aiemman johtajan Kim Il-sungin mukaan. Toinen Pohjois-Korean johtajien mukaan nimetty kasvilajike on Kim Il-sungin pojan Kim Jong-ilin mukaan nimetty kimjongilia.


title: Kimilsungia

text: Pohjois-Korean hallituksen mukaan Kim Il-sungin vertaansa vailla oleva luonne "heijastuu täysin kuolemattomassa kukassa" joka "kukkii jokaisella viidestä mantereesta".


title: Santa Baby

text: Santa Baby on alun perin jazztyylinen Joan Javitsin ja Philip Springerin kirjoittama joululaulu. Kappaleessa on humoristinen sanoitus. Siinä nainen toivoo joululahjoikseen muun muassa jahtia ja koristeita Tiffany's-jalokiviliikkeestä.


title: Santa Baby

text: Ensimmäisenä kappaleen levytti Eartha Kitt vuonna 1953. Myöhemmin sen ovat levyttäneet muun muassa Madonna, Kylie Minogue ja Sugababes. Kappaleen ovat esittäneet muun muassa Britney Spears, The Pussycat Dolls ja Girls' Generation.


title: Come Rain or Come Shine

text: ”Come Rain or Come Shine” on Harold Arlenin säveltämä ja Johnny Mercerin sanoittama musiikkikappale vuodelta 1946. Se kirjoitettiin duetoksi Broadway-musikaaliin "St. Louis Woman", jossa sen lauloivat Ruby Hill ja Harold Nicholas.


title: Come Rain or Come Shine

text: Suosituksi jazzstandardiksi muodostuneen kappaleen ovat nauhoittaneet muun muassa Clifford Brown, Wes Montgomery, Art Blakey, Bill Evans ja Ella Fitzgerald. Ray Charles äänitti sen vuoden 1959 albumilleen "The Genius of Ray Charles".


title: Come Rain or Come Shine

text: Kappale koostuu neljän tahdin mittaisesta alkusoitosta ja 32 tahdin mittaisesta kertosäkeestä, eikä siinä ole lainkaan säkeistöä. Harmonisesti sävellys vaihtelee F-duurin ja muunnossävellaji f-mollin välillä. Melodiassa käytetään runsaasti peräkkäisiä toistuvia nuotteja; kertosäkeen A-osa alkaa 13 peräkkäisellä a-sävelellä.


title: Eddie Lives!

text: Eddie Lives! () on vuonna 1989 ensi-iltansa saanut yhdysvaltalainen draamaelokuva, jonka ohjasi Jean-Claude Lord. Käsikirjoituksesta vastasi Charles Zev Cohen ja Rick Doehring. Pääosassa esiintyvät Michael Paré, Marina Orsini, Bernie Coulson ja Matthew Laurance.


title: Eddie Lives!

text: 1960-luvulla Eddie and the Cruisers oli tunnetuin yhtye, joka hajosi laulaja Eddie Wilsonin tehtyä itsemurhan. 18 vuotta myöhemmin Eddie onkin elossa ja työskentelee Kanadassa rakennusmiehenä toisella nimellä Joe West. Sattuman kautta hän saa uuden kipinän tehdä musiikkia, mutta ei kykene sulattamaan menneitä tunteitaan, jotka ajoivat hänet lähes itsemurhan partaalle.


title: Pikkusundanpöllönen

text: Pikkusundanpöllönen ("Otus silvicola") on pöllöihin kuuluva lintu. Se on kotoperäinen Indonesiassa, missä se on runsas muutamilla syrjäisillä saarilla.


title: Pikkusundanpöllönen

text: Sen elinpiiriä ovat subtrooppiset ja trooppiset kosteat alavat ja vuoristometsät, laidun- ja viljelysmaat.


title: Halemaumau

text: Halemaumau on aktiivinen tulivuoren kraatteri Havaijilla lähellä Kilaleuan tulivuorta. Kraatterin sanotaan olevan Pele-jumalattaren koti. Kraatteri on ollut aktiivinen yhtäjaksoisesti vuodesta 2008 lähtien.


title: Jew Watch

text: Jew Watch on 1998 perustettu antisemiittinen nettisivusto, joka on tullut maailmanlaajuisesti tunnetuksi sen hakukonenäkyvyydellään ja sitä kautta heränneellä julkisuudella.


title: Poutanen

text: Poutanen on suomalainen sukunimi, joka on muun muassa seuraavilla henkilöillä:Myös seuraavien henkilöiden alkuperäinen sukunimi oli Poutanen:


title: Bruno Bianchi

text: Bruno Bianchi (k. 2. joulukuuta 2011) oli ranskalainen sarjakuvataiteilija ja animaattori. Hän oli tekemässä muun muassa lasten piirrossarjaa "Tarkastaja Gadget", jonka pohjalta on myöhemmin tehty elokuva "Etsivä Gadget".


title: Bruno Bianchi

text: Bianchi on haudattu Père-Lachaisen hautausmaalle.


title: Requiem for the Indifferent

text: Requiem for the Indifferent on sinfonista metallia soittavan Epican viides studioalbumi, joka julkaistiin Euroopassa 9. maaliskuuta 2012 ja Yhdysvalloissa 13. maaliskuuta 2012. Se oli yhtyeen viimeinen jolla Yves Huts, yksi yhtyeen perustajajäsenistä, soitti bassokitaraa.


title: Requiem for the Indifferent

text: Albumi nousi Suomen virallisen listan sijalle 37.


title: Psykoneuroimmunologia

text: Psykoneuroimmunologia on psyykkisten prosessien ja toisaalta hermoston ja immuunijärjestelmän keskinäisen vuorovaikutuksen tutkimusta. Tietoa hermosolujen tai hermojen ja muiden kudosten välillä välittävät kymmenet tunnetut neuropeptidit. Ala on monitieteistä.


title: Psykoneuroimmunologia

text: Alan perustajiin kuuluu psykiatri Robert Ader.


title: Ranta-ahven

text: Ranta-ahven ("Leptobrama muelleri") on ahvenkaloihin kuuluva läntisellä Tyynellämerellä tavattava kalalaji. Se on ranta-ahventen heimon ("Leptobramidae") ainoa laji. Aikaisemmin ranta-ahven luokiteltiin kuuluvaksi pyyhältäjien heimoon ("Pempheridae").


title: Ranta-ahven

text: Ranta-ahven kasvaa korkeintaan 35–43 cm:n mittaiseksi ja 2 kg:n painoiseksi. Ruumiinrakenteeltaan se on hoikka ja muistuttaa piikkimakrilleja. Selkäevä sijaitsee kalan keskiruumiin takana ja on lyhyt. Peräevä on pitkähkö ja pyrstöevä voimakkaasti haarautunut. Ranta-ahvenen silmät ovat pienehköt ja niissä on luomet. Ranta-ahvenen suu on suuri ja hampaat pienehköt. Väriltään laji on selästään hopeanharmaa ja vatsastaan vaaleampi, lähes valkoinen. Kalan selkäevässä on tumma täplä, joka on selkeä varsinkin koirailla.


title: Ranta-ahven

text: Ranta-ahventa tavataan läheltä Australian ja Uuden-Guinean rannikkoalueita trooppisilta vesiltä. Se on mereinen kala, joka tulee toimeen myös murtovedessä jokien suistoissa ja toisinaan sitä tavataan myös joista. Ranta-ahvenen ravintoa ovat pienet kalat ja äyriäiset.


title: Robert Ader

text: Robert Ader (20. helmikuuta 1932 – 20. joulukuuta 2011) oli yhdysvaltalainen psykiatri ja tutkija, joka oli mukana perustamassa psykoneuroimmunologiaa, tutkimusalaa joka tutkii ihmisen mielen ja immuunijärjestelmän yhteyttä. Hän syntyi New Yorkissa. Ader oli University of Rochester Medical Centerin emeritusprofessori.


title: Robert Ader

text: Ader kuoli Highlandsissa Pittsfordissa 20. joulukuuta 2011 79-vuotiaana.


Maastojuoksun Suomen-mestaruuskilpailut 2010 käytiin 16. toukokuuta Lahdessa. Järjestävänä seurana oli Lahden Ahkera. Miesten 4 kilometrin juoksun voitti Jukka Keskisalo ja 12 kilometrillä paras oli Jussi Utriainen. Naisten 6 kilometrin nopein oli Johanna Lehtinen. Kilpailut käytiin erittäin lämpimissä olosuhteissa .


Maastojuoksun Suomen-mestaruuskilpailut 2011 käytiin 15. toukokuuta Nivalassa. Järjestävänä seurana oli Nivalan Urheilijat. Miesten 4 kilometrin juoksun voitti Janne Ukonmaanaho ja 12 kilometrillä paras oli Jussi Utriainen. Naisten 6 kilometrin nopein oli Johanna Lehtinen.


title: SS Belgravian (1937)

text: SS Belgravian oli Ellerman Linesin omistama rahtialus.


title: SS Belgravian (1937)

text: Alus tilattiin W. Gray and Companyltä West Hartlepoolista ja se valmistui syyskuussa 1937. Alus teki neitsytmatkansa 1937.


title: SS Belgravian (1937)

text: "Belgravian" kuului Port Hartcourtista Freetownin kautta Hulliin matkanneeseen saattueeseen SL-81, joka lähti Freetownista 15. heinäkuuta 1941. Aluksen lastina oli maapähkinoöitä ja tinaa. Siihen osui 5. elokuuta Saksan laivaston sukellusveneen "U-372" laukaisema torpedo, joka sytytti aluksen tuleen. Alus upposi seuraavana päivänä. Kolme miehistönjäsentä sai surmansa ja "HMS Bluebell" pelasti loput 41 miehistönjäsentä sekä kuusi tykkimiestä ja toimitti pelastetut Gourockiin.


title: Erkka Railo

text: Erkka Railo (ent. Mattinen) (s. 1973) on suomalainen politiikan tutkija. Hän on koulutukseltaan valtiotieteiden tohtori.


title: Erkka Railo

text: Tammikuussa 2018 Erkka Railo siirtyi johtavaksi politiikan tutkijaksi yhteiskunnalliseen MustRead-mediaan.


title: Erkka Railo

text: Ennen siirtymistään MustReadiin Erkka Railo teki akateemisen uran erikoistutkijana Turun yliopiston politiikan tutkimuksen laitoksen yhteydessä toimivassa Eduskuntatutkimuksen keskuksessa.


title: Erkka Railo

text: Railon erityisenä mielenkiinnon kohteenaan ovat olleet poliitikkojen julkisuuskuvat sekä kansalaisten, median ja politiikan vuorovaikutus. Väitöskirjassaan Railo tutki naistenlehti "Annan" julkaisemia poliitikkojen henkilökuvia vuosina 1975–2005 ja lisensiaatintutkimuksessaan "Helsingin Sanomien" julkaisemia poliitikkojen henkilökuvia ja niiden muutosta vuodesta 1978 vuoteen 2003.


title: Erkka Railo

text: Railo on tarkastellut kirjoituksissaan myös vaaliviestintää ja -julkisuutta sekä niiden vaikutusta vaalitulokseen. Tätä aihepiiriä käsitteli esimerkiksi hänen yhdessä Ville Pernaan kanssa toimittama vuoden 2011 vaalien julkisuuden analyysi "Jytky. Eduskuntavaalien 2011 mediajulkisuus", vuoden 2012 kuntavaaleja tarkastellut "Kuntavaalit 2012 mediassa" (yhdessä Sini Ruohosen ja Niko Hatakan kanssa) sekä "Pekka Haaviston menestyksen monet tekijät" -artikkeli teoksessa "Presidentin vaalit ja poliittinen mobilisaatio". Vuosina 2014–2015 Railo on ollut mukana dosentti Iiris Ruohon johtamassa hankkeessa "Demokratia, edustus ja tasa-arvo politiikan uusissa verkkojulkaisuissa", jossa Railo analysoi Twitterin käyttöä vaalikampanjan välineenä vuoden 2014 Euroopan parlamentin vaaleissa. Hankkeen rahoittaa Helsingin Sanomain säätiö.


title: Erkka Railo

text: Vaalijulkisuuden rinnalla Erkka Railo on myös tutkinut populismia suomalaisena ja kansainvälisenä ilmiönä. Vuonna 2014 Railo työskenteli kansainvälisessä brittiläisen Counterpoint-ajatuspajan koordinoimassa tutkimushankkeessa, jossa tarkasteltiin median vaikutusta populististen puolueiden kannatukseen Suomessa, Alankomaissa ja Ranskassa. Keväällä 2015 Railo ryhtyy johtamaan Emil Aaltosen säätiön rahoittamaa monivuotista Suomen sodanjälkeisten vaalikampanjoiden historiaa kartoittavaa tutkimushanketta. Siinä tarkastellaan, millä tavoin vaalikampanjojen olosuhteet ovat Suomessa sodanjälkeisellä ajalla muuttuneet ja miten puolueet ovat muutokseen sopeutuneet. Hankkeen muita tutkijoita ovat Mari K. Niemi, Ville Pitkänen ja Niko Hatakka.


title: Darius Lukminas

text: Darius Lukminas (s. 9. helmikuuta 1968 Kaunas, Liettuan SNT, Neuvostoliitto) on liettualainen kilpauransa päättänyt koripalloilija.


title: Darius Lukminas

text: Lukminas aloitti ammattilaisuransa BC Žalgirisissa. Hän voitti seuran paidassa kolme Liettuan-mestaruutta vuosina 1991, 1993 ja 1995. Žalgirisista hän siirtyi vuonna 1996 venäläiseen BC Avtodor Saratoviin. Kahden kauden jälkeen hän siirtyi pelaamaan PakÂ Atomeromuun. Hän palasi Liettuaan vuonna 2001 ja siirtyi pelaamaan KK Atletasiin. Vuodet 2003–2006 Lukminas pelasi azerbaidžanilaisessa Basket Baku Galassa. Lisäksi hän edusti ASK Rīgaa. Kauden 2006–2007 Lukminas edusti Atletasia, mutta siirtyi loppuvuonna 2007 BC Sakalaihin.


title: Darius Lukminas

text: Lukminas edusti maajoukkuetasolla Liettuan maajoukkuetta. Hän oli mukana vuoden 1995 EM-kilpailuissa, joista maa saavutti hopeaa. Lisäksi Lukminas oli mukana voittamassa vuoden 1996 olympiapronssia.


title: Haruka Kudō

text: Haruka Kudō (, s. 27. lokakuuta 1999, Saitaman prefektuuri) on japanilainen pop-laulaja. Hän on Morning Musumen 10. sukupolven jäsen.


title: Masaki Satō

text: Masaki Satō (, s. 7. toukokuuta 1999, Hokkaidō) on japanilainen pop-laulaja. Hän on Morning Musumen 10. sukupolven jäsen.


Maastojuoksun Suomen-mestaruuskilpailut 2006 käytiin 14. toukokuuta Saarijärven Kusiaismäellä. Järjestävänä seurana oli Saarijärven Pullistus. Miesten 4 kilometrin juoksun voitti Jukka Keskisalo ja 12 kilometrillä paras oli Jussi Utriainen. Naisten 6 kilometrin nopein oli Annemari Sandell-Hyvärinen.


title: Ayumi Ishida

text: Ayumi Ishida (, s. 7. tammikuuta 1997, Miyagin prefektuuri) on japanilainen pop-laulaja. Hän on Morning Musumen 10. sukupolven jäsen.


title: Haruna Iikubo

text: Haruna Iikubo (, s. 7. marraskuuta 1994 Tokio) on japanilainen malli, näyttelijä ja pop-laulaja. Hän on Morning Musumen 10. sukupolven jäsen.


LEED (Leadership in Energy and Environmental Design) on yhdysvaltalainen vihreiden kiinteistöjen sertifiointijärjestelmä, jonka avulla pyritään vähentämään rakentamisen ja kiinteistöjen käytön aikaista ympäristökuormitusta. Järjestelmän on kehittänyt ja sitä ylläpitää U.S. Green Building Council (USGBC). LEED-sertifioinnissa riippumattoman osapuoli arvioi, onko rakennus, tila tai yhdyskunta suunniteltu ja rakennettu ympäristötehokkaasti. Sertifikaatin kriteereihin kuuluu mm. energiankulutuksen vähentäminen, tehokas vedenkäyttö, hiilidioksidipäästöjen vähentäminen, sisäilman laadunparannus ja kohteen sijainti.


title: Leadership in Energy and Environmental Design

text: Järjestelmä on ollut käytössä Yhdysvalloissa vuodesta 2000, ja sen käyttö on yleistynyt sen jälkeen yhä enemmän myös muissa maissa. LEED on luonteeltaan avoin ja läpinäkyvä järjestelmä, jonka sisällöstä vastaavat kaikki USGBC:n jäsenet, eli siihen liittyneet eri jäsenyritykset ja -organisaatiot.


text: LEED-ympäristöluokitusjärjestelmässä on yhdeksän erilaisille rakennuksille tarkoitettua luokkaa:


text: Rakennuksen on mahdollista saavuttaa pisteitä eri pistekategorioissa: Rakennus saa ansaittujen pisteiden perusteella LEED-arvosanan:Green Building Certification Institute (GBCI) myöntää rakennukselle LEED-sertifikaatin, jos sille lähetetty hakemus täyttää sertifiointijärjestelmän vähimmäisvaatimukset. Hakemisen tekee yleensä siihen erikoistunut ammattilainen, joka kokoaa tarvittavan aineiston sertifiointia varten.


text: USGBC:n alainen Green Building Certification Institute (GBCI) myöntää LEED AP (LEED Accredited Professional), LEED AP Fellow ja LEED Green Associate akkreditointeja yksittäisille henkilöille. Näin pyritään varmistamaan, että ammattilaisilla on alan viimeisin koulutus.


text: LEED:in käyttäminen nostaa rakennushankkeen kustannuksia. Suunnitteluun ja konsultointiin kuluu enemmän aikaa. Lisäksi varsinaisen sertifikaatin hakuprosessi on hankkeelle lisäkustannus.


text: Kuitenkin sertifioidun rakennuksen elinkaarikustannukset voidaan olettaa tavanomaista pienemmiksi. Järjestelmää käyttämällä säästetään energiaa ja tuotetaan vähemmän kasvihuonepäästöjä. Kiinteistön viihtyvyyteen ja ympäristön terveellisyyteen kiinnitetään erityistä huomiota. LEED toimii myös ohjaustyökaluna kiinteistönomistajille ja käyttäjille rakennuksen toiminnan tehostamisessa ja käyttökustannusten pienentämisessä.


text: LEED:iä voidaan hyödyntää rakennushankkeen tavoitteiden asettelussa, suunnittelun ohjauksessa ja tavoitteiden toteutumisen seurannassa.


text: Järjestelmä ei kuitenkaan vielä ota tarpeeksi huomioon paikallisia olosuhteita ja rakennuksen sijaintia.


text: Suomen ensimmäinen LEED-sertifikaatti myönnettiin Lahdessa sijaitsevalle kauppakeskus Triolle kesäkuussa 2009. USGBC ylläpitää listaa kaikista sertifioiduista kohteista eri maissa. LEED sertifiointipalveluja tarjoavat Suomessa mm. arkkitehti- ja insinööritoimistot.


title: Kanon Suzuki

text: Kanon Suzuki (, syntynyt 5. elokuuta 1998, Aichin prefektuuri) on japanilainen pop-laulaja. Hän oli Morning Musumen yhdeksännen sukupolven jäsen.


title: Riho Sayashi

text: Riho Sayashi (, s. 28. toukokuuta 1998, Hiroshima) on japanilainen poplaulaja. Hän oli Morning Musumen 9. sukupolven jäsen.


title: Laila Siikanen

text: Laila Siikanen (11. toukokuuta 1906 Calumet – 20. tammikuuta 1972 Helsinki) oli suomalainen toimittaja ja kirjailija.


title: Laila Siikanen

text: Siikasen vanhemmat olivat pastori Emil Siikanen ja Naema Ahlroth. Hän kävi keskikoulun 1924 Hyvinkään yhteiskoulussa ja suoritti 1928 sanomalehtitutkinnon Yhteiskunnallisessa korkeakoulussa.


title: Laila Siikanen

text: Laila Siikanen oli toimittajana muun muassa Uudenmaan Sanomissa ja myöhemmin hän toimi Yleisradion ohjelmapäällikkönä Porvoossa.


title: Mizuki Fukumura

text: Mizuki Fukumura (, s. 30. lokakuuta 1996, Tokio) on japanilainen poplaulaja. Hän liittyi Morning Musumeen yhdeksännen sukupolven jäsenenä. Ennen Morning Musumea hänet tunnettiin Shugo Chara Egg! -kokoonpanon jäsenenä ja roolistaan "Shugo Chara! Party!" -televisiosarjassa.


title: Erina Ikuta

text: Erina Ikuta (, s. 7. heinäkuuta 1997, Fukuokan prefektuuri) on japanilainen poplaulaja, joka liittyi Morning Musumeen Riho Sayashin, Kanon Suzukin ja Mizuki Fukumuran kanssa yhdeksännen sukupolven jäsenenä.


title: Hilja Sipola

text: Hilja Sipola (1. lokakuuta 1898 Pielavesi – 25. maaliskuuta 1972 Sodankylä) oli suomalainen opettaja ja muistelmakirjailija. Hän käytti kirjailijanimeä Hilja Vartiainen.


title: Kerttu Stenberg

text: Kerttu Stenberg (5. tammikuuta 1890 Helsinki – 7. joulukuuta 1972 Kuopio) oli suomalainen opettaja ja kirjailija. Hän käytti kirjailijanimeä Kerttu Kivikallio.


title: Kerttu Stenberg

text: Kerttu Stenbergin vanhemmat olivat piirilääkäri Gustaf Väinö Levander ja Anni Canth. Hän pääsi ylioppilaaksi 1910 Helsingin suomalaisesta jatko-opistosta ja meni naimisiin 1913 konttoripäällikkö Sten Stenbergin kanssa. Stenberg asui vuodesta 1942 Kuopiossa.


title: Kerttu Stenberg

text: Nimellä "Kerttu Kivikallio":


title: Avaruuden rosvot

text: Avaruuden rosvot on Jack Vancen kirjoittama nuorten tieteisromaani vuodelta 1953. Vance kirjoitti ainoan nuorisoromaaninsa täyttääkseen kustantajan kanssa solmimansa sopimuksen.


title: Avaruuden rosvot

text: Kirjan suomentaja on Hugo L. Mäkinen.


title: Eeva Tojkander

text: Eeva Karolina Tojkander, os. "Moilanen" (7. lokakuuta 1895 Haapavesi – 5. tammikuuta 1972 Helsinki) oli suomalainen runoilija.


title: The Eyes of the Overworld

text: The Eyes of the Overworld on Jack Vancen fantasiaromaani vuodelta 1966. Teos sijoittuu nimellisesti samaan ympäristöön kuin Vancen esikoisteos "Iltaruskon maa", mutta on tyyliltään erilainen. Kirjan päähenkilö on huijari ja varas nimeltä Cugel. Kirjailijan alkuperäinen nimi teokselle oli "Cugel the Clever", millä nimellä se on julkaistu kirjailijan kootuissa teoksissa.


title: The Eyes of the Overworld

text: Teoksesta on suomennettu luku ”Pyhiinvaeltajat” (The Pilgrims, 1963) Markku Sadelehdon toimittamassa antologiassa "Pimeyden linnake" (1991).


title: The Eyes of the Overworld

text: Fantasiakirjailija Michael Shea kirjoitti Vancen "Eyes of the Overworld" -kirjalle virallisen jatko-osan nimeltä "A Quest for Simbilis" vuonna 1974. Tästä teoksesta ei ole Vancen omien jatko-osien ilmestymisen jälkeen otettu uusia painoksia.


title: Setup (elokuva)

text: Setup on vuonna 2011 kuvattu rikoselokuva. Elokuvan pääosia esittävät 50 Cent, Bruce Willis, Ryan Phillippe, Jenna Dewan, Brett Granstaff, Randy Couture, Will Yun Lee, Shaun Toub, Susie Abromeit, Jay Karnes ja James Remar. Elokuvan on ohjannut Mike Gunther. Elokuva julkaistiin suoraan DVD:lle 20. syyskuuta 2011.


title: Uinnin Suomen-mestaruuskilpailut 1918

text: Suomen uintimestaruuksista kilpailtiin 10. - 11. elokuuta 1918 Lahdessa. Miesten yleisessä sarjassa ei mestaruuskilpailuja järjestetty. Naisten lisäksi kilpailuja järjestettiin "alokkaille".


title: Uinnin Suomen-mestaruuskilpailut 1918

text: Thorsoe oli Tanskan kansalainen ja kilpaili kilpailun ulkopuolella.


title: Suomen Humanistiopiskelijoiden Liitto

text: Suomen Humanistiopiskelijoiden Liitto (SuHoL) ry. on suomalaisten humanistisen alan korkeakouluopiskelijoiden valtakunnallinen yhteistyöjärjestö. Liiton tarkoituksena on valvoa humanistiopiskelijoiden etuja ja edistää Suomen humanististen tiedekuntien opiskelijajärjestöjen yhteistyötä. SuHoL järjestää erilaisia opiskelijatapahtumia, kuten koulutuspoliitisia seminaareja ja syksyisin järjestettävän Humanistiristeilyn.


title: Tuuliranta

text: Tuuliranta on spin-off-sarja suomalaisesta saippuasarjasta "Salatut elämät". Syksyllä 2011 kuvattu sarja julkaistiin ainoastaan internetissä MTV3 Katsomo -palvelussa. Sarjaa esitettiin internetissä "Salattujen elämien" joulutauon aikana maanantaisin ja torstaisin vuodenvaihteessa 2011–2012.


title: Tuuliranta

text: Jaksot esitettiin Katsomossa uusintana 12. kesäkuuta – 12. heinäkuuta 2012 sekä 13. joulukuuta – 26. joulukuuta 2013. MTV3 esitti "Tuulirannan" televisiossa 2. syyskuuta 2012, jaksoista koottuna kokonaisuutena. Sarjan kaikki jaksot julkaistiin Katsomossa uudestaan 14. joulukuuta 2015.


title: Tuuliranta

text: Peppi Puolakka, Heidi Aaltonen, Jiri Viitamäki ja Joonatan Sievinen lähtevät viettämään viikonloppua netistä vuokraamalleen Tuuliranta-mökille. Peppi ja Heidi etsivät verkosta tietoa mökistä, jossa kuuleman mukaan kummittelee. He vastaanottavat viestin ”"Lähtekää heti pois Tuulirannasta kun vielä voitte!"”


title: Tuuliranta

text: Yöllä Heidi näkee painajaisia ja kuulee kolahduksia. Hän pyytää Joonatania menemään katsomaan mistä äänet tulevat. Joonatan huomaa unohtaneensa kameransa kuistille. Kamerasta löytyy video, jonka tuntematon henkilö on kuvannut muiden nukkuessa. Nähtyään videon Peppi ja Heidi pakkaavat tavaransa keskellä yötä. Jirin puhelin soi ja ilmoittaa soittajaksi Pepin, vaikka Peppi seisoo Jirin vieressä. Peppi tajuaa unohtaneensa puhelimensa kuistille. Kun Jiri soittaa puhelimeen, Pepin soittoääni kuuluu kuistilta. Nuoret tajuavat tunkeilijan olevan oven takana. Peppi ja Heidi haluaisivat pysyä hiljaa mökin sisällä, mutta Jiri ja Joonatan haluavat selvittää, kuka tunkeilija on. Jiri lähtee tarkistamaan tilannetta ja kohtaa tunkeilijan, joka paljastuu Janne Haukkalaksi. Jiri ja Joonatan olivat houkutelleet Jannen mökille pelottelemaan Peppiä ja Heidiä. Kun Jiri ja Joonatan paljastavat totuuden, naiset raivostuvat ja päättävät palata kaupunkiin.


title: Tuuliranta

text: Etsiessään päätietä Peppi ja Heidi eksyvät metsään. Heidän taakse ilmestyy tumma hahmo, joka ei ole Janne. Joonatan ja Jiri kuulevat laukauksen ja lähtevät etsimään naisia, mutta Jiri katoaa ja Joonatan palaa mökille. Joonatan kohtaa pelokkaan Heidin, joka kertoo tumman hahmon ampuneen heitä kohti. Joonatan ja Heidi löytävät metsästä Pepin verisen sadetakin. Tumma hahmo ilmestyy Heidin taakse, ja Joonatan lyö hahmoa lapiolla päähän ja käskee Heidin paeta. Joonatan juoksee toiseen suuntaan, mutta tumma hahmo kamppaa hänet ja lyö päähän. Kun Joonatan aamulla palaa tajuihinsa eikä löydä ystäviään, hän päättää palata Pihlajakadulle ja kertoo kaiken Lasselle ja Paulalle. Heidi soittaa ja kertoo muiden nuorten olevan sairaalassa. Jirin nilkka on nyrjähtänyt ja Peppi on jatkotutkimuksissa.